Summary: Toimitusministeristö on hoitanut juoksevia asioita siitä lähtien, kun hallitus erosi maaliskuussa.

Valtioneuvoston istunnossa käsitellään tänään työnjakoa ja sijaisten määräämistä valtioneuvoston jäsenille. Toimitusministeristön kokoonpanoon lienee tulossa muutos, sillä liikenne- ja viestintäministeri  Anne Berner  (kesk.) on lähdössä ruotsalaisen finanssijätti SEB:n hallitukseen.
 Alkuvuodesta kerrottiin, että Berner aloittaa yhtiön hallituksessa kesäkuun alussa. Hänen on määrä luopua ministerin tehtävästä sitä ennen.
 Toimitusministeristö on hoitanut juoksevia asioita siitä lähtien, kun pääministeri  Juha Sipilän  (kesk.) hallitus erosi maaliskuussa. Toimitusministeristön taival päättyy, kun uusi hallitus on saatu muodostettua.

Berner aloittaa ruotsalaispankin hallituksessa kesäkuun alussa – ministerien työnjakoa käsitellään tänään


Summary: Corbyn on kierrellyt ajatusta toisesta kansanäänestyksestä.

Britannian työväenpuolueen puheenjohtaja  Jeremy Corbyn  on taipumassa uuden brexit-kansanäänestyksen kannalle, kertoo  brittilehti Mirror .
 Lehti kertoo puolueen sisällä oleviin lähteisiin nojaten, että Corbyn saattaa julkistaa kantansa jo lähipäivinä.
 Corbyn on pitänyt uutta kansanäänestystä yhtenä mahdollisuutena brexit-umpisolmun avaamiseksi, mutta ei ole virallisesti tukenut sitä.
 Työväenpuolue menestyi huonosti sunnuntain EU-vaaleissa. Suurena syynä tähän pidetään puolueen ympäripyöreitä brexit-kantoja. Etenkin monet työväenpuolueen nuoremmat kannattajat kannattavat Britannian EU-jäsenyyttä.
 Asiasta kertoi ensimmäisenä Suomessa  Iltalehti .

Mirror: Työväenpuolueen Corbyn on asettumassa uuden brexit-kansanäänestyksen kannalle


Summary: Poppy-nimistä naarasgorillaa ei ole havaittu sitten viime elokuun.

Viimeisen Ruandan kuuluisista "sumuisten vuorten gorilloista" uskotaan kuolleen, kertoo  CNN . Yhdysvaltalaisen primatologin  Dian Fosseyn  nimeä kantava gorillojen suojelujärjestö kertoi, ettei Poppy-nimistä naarasgorillaa ole havaittu sitten viime elokuun. Poppy olisi täyttänyt huhtikuussa 43 vuotta.
 Ruandan gorilloille antoi maailmanlaajuista näkyvyyttä vuoden 1988 Hollywood-elokuva Sumuisten vuorten gorillat, joka perustui Fosseyn samannimiseen kirjaan. Fossey tutki alueen gorilloja vuodesta 1967 vuoteen 1985, jolloin hänet murhattiin Ruandassa.
 Alueen gorillakanta on ollut viime vuosina kasvussa.

Viimeisen "sumuisten vuorten gorillan" uskotaan kuolleen


Summary: Tällä hetkellä valtion matkustussäännön mukaan virkamatka on tehtävä niin lyhyessä ajassa ja vähin kokonaiskustannuksin kuin mahdollista.

Julkisten ja hyvinvointialojen liitto (JHL)

Liikenne- ja viestintäministeriö (LVM) esittää, että valtion matkustussääntöä muutettaisiin siten, että virkamatkustuksessa voitaisiin huomioida myös matkan ilmastovaikutukset.
 Tällä hetkellä  valtion matkustussäännön  mukaan "virkamatka on tehtävä niin lyhyessä ajassa ja vähin kokonaiskustannuksin kuin huomioonottaen virkamatkan ja asianomaisen hoidettavaksi määrättyjen tehtävien tarkoituksenmukaisen ja turvallisen suorittamisen on mahdollista".
 Valtion virkamiesten matkustamista ohjaa valtion matkustussääntö. Se on virka- ja työehtosopimus, jonka valtiota edustava valtiovarainministeriön työmarkkinalaitos tekee pääsopijajärjestöjen kanssa, jotka ovat Julkisalan koulutettujen neuvottelujärjestö JUKO ry, Ammattiliitto Pro sekä Julkisten ja hyvinvointialojen liitto JHL.
 Virkamatkustamisen vähäpäästöisyyden mahdollisuuden otti esille LVM:n konserniohjausosaston osastopäällikkö  Juhapekka Ristola   blogikirjoituksessaan .
 Taloudellisuus ei saa olla ainoa peruste
 Ristola nostaa esiin esimerkkejä sekä kotimaahan että ulkomaille tehtävistä virkamatkoista. Hän kirjoittaa, että kotimaassa matkatessaan virkamiehen on valittava lentokone, mikäli se on junaa halvempi vaihtoehto.
 – Valtiolla on virastoja ympäri Suomen aina Rovaniemellä asti. Alueellisissa toimipisteissä työskentelevien virkamiesten tulee aika ajoin käydä Helsingin päätoimipaikalla. Matkustussäännön mukaan matkaa ei saa taittaa junalla, jos lentomatka tulee edullisemmaksi, Ristola kirjoittaa.
 Edullisemmuusperiaatteen eli halvimman vaihtoehdon määräyksen mukaan myös ulkomaille matkustettaessa saattaa virkamiehillä tulla eteen tilanne, jossa ekonominen ajattelu ajaa ekologisuuden edelle.
 – Mikäli virkamiehellä on kokous Brysselissä sekä perjantaina että maanantaina, voi hän jäädä halutessaan viikonlopuksi Brysseliin ainoastaan silloin, jos majoitus Brysselissä tulee edestakaisia lentoja halvemmaksi. Yleensä käy niin, että lentojen määrä kaksinkertaistuu, eikä ilmasto tästä kiitä, Ristola kirjoittaa.
 Ristola huomauttaa, että koska virkamatkat tehdään verorahoilla, on taloudellisuus syytä ottaa huomioon, mutta se ei saisi olla ainoa määrittävä tekijä.
 – Ilmastonmuutoksen hillitsemisessä pienilläkin päätöksillä on merkitystä. Matkustussäännön päivittäminen nykyaikaan olisi yksinkertainen asia, joka pitäisi tehdä mahdollisimman pian. Nykyisen virkaehtosopimuksen päättymistä ei ole syytä jäädä odottelemaan, Ristola linjaa.

LVM haluaa muuttaa virkamiesten matkustelun ympäristöystävällisemmäksi – "Matkaa ei saa taittaa junalla, jos lentomatka tulee edullisemmaksi"


Summary: Oklahoman osavaltio syyttää yhtiötä opioidikriisistä.

Yksi maailman suurimmista lääkefirmoista, Johnson & Johnson aloitti oikeudenkäynnin Yhdysvalloissa Oklahoman osavaltiota vastaan tänään, kertoo uutistoimisto AP.
 Oklahoman yleisen syyttäjän  Mike Hunter  sanoi avauspuheenvuorossaan, että yhtiön ahneus on johtanut siihen, että opioidikriisi on vienyt osavaltiossa tuhansien ihmisten hengen ja tulee maksamaan miljardeja dollareita korjata tilanne.
 Hunterin mukaan Johnson & Johnson ja sen tytäryhtiöt ovat kipulääkkeineen aiheuttaneet "Yhdysvaltain historian pahimman ihmisen aiheuttaman terveyskriisin".
 Syytteen mukaan yhtiö markkinoi riippuvuutta aiheuttavia opioideja vuosikausia korostaen niiden tehokkuutta ja vähätellen riippuvuuden mahdollisuutta. Hunterin mukaan opioidien yliannostus tappoi 4 653 ihmistä Oklahomassa vuosina 2007–2017.
 Yhtiön edustajien mukaan lääkkeet ovat olleet laillisia ja tarkkojen säädösten alaisuudessa. Lisäksi Johnson & Johnsonin lakimies  Larry Ottaway  sanoi  BBC :n mukaan, että yhtiön markkinointilausunnot lääkkeiden riippuvuudesta eivät poikenneet Yhdysvaltain elintarvike- ja lääkeviraston FDA:n vuoden 2009 lausunnosta, jonka mukaan oikeinkäytettynä särkylääkkeet aiheuttavat harvoin riippuvuutta.
 Oklahoman osavaltion syyttäjien mukaan Johnson & Johnson aiheutti opioidikriisin, jonka hoitamiseen kuluu 12–17 miljardia dollaria eli noin 11–15 miljardia euroa.
 Paremmin lastentuotteistaan tunnettu Johnson & Johnson valmistaa fentanyylilaastareita, jota voidaan määrätä ankaraan kipuun.
 Fentanyyli on jopa sata kertaa morfiinia vahvempi särkylääke, jota käytetään paljon myös päihdetarkoituksessa. Se on noussut suureen rooliin Yhdysvaltoja vaivaavassa opioidikriisissä.

Miljardien dollarien oikeudenkäynti lääkevalmistaja Johnson & Johnsonia vastaa alkoi Yhdysvalloissa


Verkkokauppajätti Amazonin perustajan ja johtajan  Jeff Bezosin  kanssa naimisissa ollut  MacKenzie Bezos  lupaa lahjoittaa puolet omaisuudestaan hyväntekeväisyyteen.
 MacKenzie Bezos saa avioeron yhteydessä lähes 36 miljardin dollarin eli noin 32 miljardin euron arvosta Amazonin osakkeita.
 MacKenzie Bezos ilmoitti tiistaina liittyvänsä Microsoftin perustajan  Bill Gatesin  ja sijoittaja  Warren Buffettin  vuonna 2010 perustamaan Giving Pledge -liikkeeseen, jonka tarkoituksena on saada maailman rikkaimpia ihmisiä osallistumaan hyväntekeväisyyteen.
 Liike kannustaa rikkaita ihmisiä lahjoittamaan yli puolet omaisuudestaan hyväntekeväisyyteen, mutta jokainen lahjoittaja päättää summan itse.
 MacKenzie Bezos kertoi kirjeitse, että hänellä on "suhteeton määrä rahaa jaettavaksi". Hän kuitenkin lisäsi jakavansa rahat ajan kanssa ja huolellisesti.
 Forbesin mukaan Bezosista tulee avioeron myötä maailman kolmanneksi rikkain nainen. Amazon-pomo Jeff Bezosin puolestaan arvioidaan olevan maailman rikkain ihminen noin 100 miljardin dollarin eli noin 89 miljardin euron omaisuudella.
 Giving Pledge -liikkeeseen on osallistunut jo yli 200 ihmistä.
 Bezosit ilmoittivat erostaan tammikuussa. Pariskunnalla on neljä lasta.

"Suhteeton määrä rahaa jaettavaksi" – MacKenzie Bezos lupaa puolet omaisuudestaan hyväntekeväisyyteen


Summary: Nimityksille tarvitaan sekä parlamentin että EU-valtioiden hyväksyntä. Macron kehui myös Suomen pääministeriä Juha Sipilää, joka oli viimeisessä EU-huippukokouksessaan.

Kansainväliset organisaatiot ja sopimukset

Saksan kristillisdemokraattinen unioni (CDU)

Saksa ja Ranska olivat sukset ristissä myöhään tiistai-iltana päättyneellä EU-johtajien illallisella siitä, kuka johtaa EU-instituutioita tulevaisuudessa.
 Ranskan presidentti  Emmanuel Macron  ilmoitti, että hän haluaa avoinna oleviin neljään tehtävään kumpaakin sukupuolta: kaksi miestä ja kaksi naista.
 – Sukupuolten välinen tasapaino viroissa on minulle tärkeää, Macron sanoi.
 – EU-komission puheenjohtajalla pitää olla riittävä pätevyys ja vahva persoonallisuus, ja hänen pitää olla karismaattinen.
 Saksan liittokansleri  Angela Merkel  toisti seisovansa saksalaisen, parlamentin suurimman ryhmän, oikeiston EPP:n kärkikandidaatin  Manfred Weberin  tukena komission johtoon.
 – Jotkut kokouksessa arvioivat, että komission puheenjohtajalla pitää olla kokemusta joko ministeriydestä tai komissiotehtävistä. Minusta riittää, että hänellä on laaja kokemus parlamentista, Merkel sanoi.
 Ranskassa on epäilty Weberin sopivuuta komission johtotehtävään muun muassa siksi, että hänellä on vain parlamenttitausta.
 – Näissä vaaleissa äänestäminen oli niin vilkasta, että äänestystulos pitää ottaa komission puheenjohtajaa valitessa huomioon, Merkel sanoi.
 Lue lisää:   Suomi ajaa Rehniä tai Liikasta Euroopan keskuspankin johtoon.
 Merkel myönsi kuitenkin, että millään kärkiehdokkaalla ei ole parlamentin enemmistöä tukenaan. Niinpä neuvotteluja kompromissin löytämiseksi pitää jatkaa.
 – Meillä on vastuu äänestäjille. Nyt on kuitenkin liian aikaista puhua lopullisesta ratkaisusta, kaikkien pitää olla valmiita kompromissiin, Merkel arvioi.
 Merkelin mielestä aiempaa vuosia korkeampi äänestysprosentti saattoi olla seurausta osittain siitä, että kärkiehdokkaat kävivät niin laajaa vaalikampanjaa.
 – Valintaa varten tarvitaan kaksoisenemmistö: sekä Eurooppa-neuvostosta että parlamentista, Merkel painotti.
 Macron kehui Sipilää
 Nyt Eurooppa-neuvoston puheenjohtaja  Donald Tusk  alkaa ensi maanantaista alkaen tunnustella eri jäsenmaiden ja parlamentin kanssa, minkälaiselle nimityspaketille löytyy kannatusta.
 – Kukaan ei halua instituutioiden välistä riitaa, joten sekä jäsenmaiden että parlamentin hyväksyntä tarvitaan, Tusk sanoi. Myös hän korosti, että EU-johtajat haluavat virkoihin sekä miehiä että naisia.
 Suomen pääministeri  Juha Sipilä  kertoi korostaneensa kokouksessa paikkojen maantieteellistä jakaumaa.
 – Siinä yhteydessä korostin, että sitä on helppo tasoittaa, kun pohjoiseenkin tulee joku paikka.
 Lue lisää:   Nyt täytetään EU-komission puheenjohtajan, Eurooppa-neuvoston puheenjohtajan, Euroopan keskuspankin ja EU:n ulkopoliittisen johtajan tehtäviä – mikä kunkin huippujohtajan rooli on?
 – Eihän tämä kokonaisuus helppo ole sovittaa. Pitää ottaa huomioon kaikki nämä aspektit, eli pienet maat, suuret maat, eri puolueet, sukupuolinen jakauma ja sitten vielä maantieteellinen jakauma, Sipilä luetteli.
 Nimistä ei hänen mukaansa vielä juuri puhuttu.
 Ranskan Macron kehui  kokouksesta poistuessaan Sipilää, joka oli EU-huippukokouksessa viimeistä kertaa.
 – Haluaisin kiittää myös Suomen pääministeriä, joka oli rakentava kollega ja jonka kanssa olemme edistäneet monia asioita yhteistyössä, Macron sanoi.

Saksa ja Ranska nokittelivat EU-komission puheenjohtajan nimityksestä – Macron haluaa kaksi miestä ja kaksi naista huippuvirkoihin


Summary: Kansainvälisen oikeuden professorin mukaan on vaikeaa olla ottamatta äitejä mukaan, jos Isis-lapset päätetään hakea Suomeen.

Sisäministeri  Kai Mykkäsen  (kok.) mukaan  Isis-vangeiksi joutuneiden suomalaismiesten  tuomisesta Suomeen ei ole olemassa suunnitelmia.
 – Kyllähän lähtökohta on se, että jos aktiivisesti osallistuu terroristiseen toimintaan ulkomailla, niin siitä voi tulla myös tuomituksi siellä, vaikka on Suomen kansalainen, Mykkänen totesi tiistaina A-studiossa.
 Suomikin tuomitsee ulkomaalaisia, jotka syyllistyvät täällä törkeisiin rikoksiin, ministeri huomautti.
 – Jos tulee kuolemantuomioita tai muuten vankien kohtelu on epäasiallista, niin tietysti siihen pitää diplomaattisesti vaikuttaa, Mykkänen jatkoi.
 Ulkomaalaisia vankeja vastaan ei toistaiseksi ole Syyriassa käynnissä oikeudenkäyntejä. Irakissa Isisiin kuuluneita ranskalaisia miehiä on  tuomittu kuolemantuomioihin .
 Mitä tehdä naisille ja lapsille?
 Ylen tietojen mukaan laaja sisäministeriön koordinoima virkamiestyöryhmä on selvittänyt,  miten Suomen valtio voi toimia tilanteessa, jossa sen kansalaiset ovat jääneet jumiin  aseellisten joukkojen valvomalle leirille keskelle aavikkoa. Raportin arvioidaan valmistuvan kahden viikon sisällä.
 Poikkeusoperaation tekeminen aikuisia varten ei ole perusteltua, mutta lapsia haluamme auttaa.  Kai Mykkänen
 Mykkänen huomautti, että normaalisti Suomen valtio ei hae konfliktialueille tai matkustuskieltoalueille matkustaneita kansalaisia kotiin. Nyt toimitusministeristössä pohditaan, pitäisikö Suomen tehdä poikkeus. Pohdinnassa on myös se, keitä poikkeus koskee.
 – Meidän lähtökohta nykyisessä hallituksessa on ollut se, että tällaisen poikkeusoperaation tekeminen aikuisia varten ei ole perusteltua, mutta näitä lapsia haluamme auttaa, jos siihen löytyy turvallinen keino.
 Miten luotettavasti suomalaiset voidaan tunnistaa?
 Mykkänen kuitenkin huomautti, että käytännön ongelmia on odotettavissa muun muassa siinä, miten luotettavasti suomalaiset voidaan tunnistaa.
 – Täytyy ottaa huomioon, että jos jonkinlainen pelastusoperaatio järjestetään, on mahdollista, että siihen tulisi pyrkimään monia muitakin henkilöitä kuin heitä, jotka oikeasti ovat Suomen kansalaisia, ministeri selitti.
 Mykkänen huomautti, että ei myöskään haluta luoda sellaista mahdollisuutta, että voidaan matkustaa konfliktialueen ja rekrytointialueen välillä Suomen valtion kustannuksella.
 – Tällaistakin toimintaa valitettavasti meillä tässä on. On ollut henkilöitä, jotka ovat palanneet sieltä alueelta aikaisemmin ja jatkaneet sitten rekrytointeja terroristiseen toimintaan täällä käsin. Tämä on erittäin viheliäinen vyyhti niin Suomessa kuin muualla, Mykkänen sanoi.
 Kansainvälisen oikeuden professori Outi Korhonen, sisäministeri Kai Mykkänen, Pelastakaa Lapset ry:n ohjelman johtaja Riitta Hyytinen ja Ylen toimittaja Heli Suominen. Yle
 Rikokseen syyllistyminen ei vie ihmisoikeuksia
 Turun yliopiston kansainvälisen oikeuden professori  Outi Korhonen  huomautti, että edes se, että ihminen on syyllistynyt rikokseen ei riistä häneltä ihmisoikeuksia.
 – Yksi näistä ihmisoikeuksista on oikeus vapauteen, eikä saa mielivaltaisesti pitää pidätettynä Korhonen sanoi.
 Hänen mukaansa ihmisellä on myös oikeus perhe-elämään ja lapsella oikeus tulla vanhempiensa hoitamaksi, jos se vain on mahdollista.
 – Jos ne lapset sieltä haetaan, on aika vaikeaa todistaa, että äitejä ei voisi ottaa mukaan. Jos ei ole mitään selvää näyttöä, että he ovat todella vaarallisia lapsilleen, Korhonen huomautti.
 Hänen mukaansa ihmisoikeussopimuksissa on selvät pykälät, että täytyy ryhtyä kaikkiin mahdollisiin toimenpiteisiin, jotta ihmisoikeudet toteutetaan.
 He ovat olleet siellä taisteluiden keskellä ja nähneet siellä asioita, joita lasten ei kuuluisi nähdä.  Riitta Hyytinen
 Mykkänen korosti, että kukaan ei ole estämässä Suomen kansalaisten paluuta Suomeen omatoimisesti. Hän ei kuitenkaan halunnut ryhtyä väittelemään kansainvälisen oikeuden tulkinnoista professorin kanssa.
 – Sen virkaesittelyn perusteella, mikä meille alustavasti on todettu, on lähtökohta ollut se, että lapsilla on erityinen suojelumahdollisuus Suomen valtiolta. Niitä aikuisia, jotka ovat itse sinne matkustaneet, ei ole mikään velvollisuus sieltä hakea pois, Mykkänen totesi.
 Lasten hakemisella kiire
 Pelastakaa Lapset ry:n kotimaan ohjelman johtaja  Riitta Hyytinen  huomautti, että lasten hakemisella on kiire.
 – Lapset ovat siellä hengenvaarassa. Olosuhteet ovat muuttumassa mitä pidemmälle kesää kohti mennään. Lisäksi siellä on tartuntatautien vaara, Hyytinen sanoi.
 Hyytinen huomautti, että lapset tarvitsevat niin terveydellistä kuin myös psyykkistä apua.
 – He ovat kokeneet kovia. He ovat olleet siellä taisteluiden keskellä ja nähneet siellä asioita, joita lasten ei kuuluisi nähdä. He tarvitsisivat jo apua myös traumoista toipumiseen.
 Lisää aiheesta:
 Isis-leirin naiset Ylelle: Kaksi suomalaista miestä on Isis-vankeina Syyriassa, toinen matkusti maahan teini-iässä perheensä kanssa
 Miten 33 suomalaislasta pelastetaan Isis-leiriltä? Viranomaiset selvittävät nyt vaikeaa kysymystä, joka voi kaatua uuden hallituksen syliin
 Ranska yrittää saada kumottua ranskalaisten Isis-jäsenten Irakissa saamat kuolemantuomiot
 Suomalaisäidit haluavat pois vaarallisesta ja likaisesta Isis-leiristä – Lapsia on kuollut vaikeissa oloissa
 Suomalaiset Isis-naiset kertovat poikkeuksellisessa haastattelussa elämästään Syyriassa: "Lapset ovat kaikki, mitä minulla on"

Sisäministeri Isis-vangeista: Jos osallistuu terroristiseen toimintaan ulkomailla, voi tulla myös tuomituksi siellä – "lapsia haluamme auttaa"


Summary: Entisen toimitusjohtajan ja entisen varatoimitusjohtajan syytteet hovioikeus hylkäsi kokonaan

Syyttäjät ovat hakeneet korkeimmasta oikeudesta (KKO) valituslupaa Talvivaaran pörssirikosjutussa. Syyttäjä  Tapio Nyrhilä  sanoo, että valituslupaa haetaan ennakkopäätösperusteella ja muulla painavalla perusteella.
 Helsingin hovioikeus hylkäsi maaliskuussa suurimman osan syytteistä, joissa oli kyse arvopaperimarkkinoita koskevista tiedottamisrikoksista sekä sisäpiiritiedon väärinkäytöstä.
 Hovioikeus katsoi toimitusjohtaja  Pekka Perän  syyllistyneen vain yhteen arvopaperimarkkinoita koskevaan tiedottamisrikokseen. Tuotantojohtajana toimineen miehen oikeus tuomitsi sisäpiiritiedon väärinkäytöstä kahdessa syytekohdassa. Hovioikeus kumosi molempien ehdolliset tuomiot ja tuomitsi heidät sen sijaan sakkoihin.
 Valitusluvan hakemisesta kertoi ensin  Helsingin Sanomat .

Syyttäjät hakevat KKO:sta valituslupaa Talvivaaran tiedottamisrikosjutussa


Summary: Kantajat sanovat saaneensa pahoja terveysongelmia, jotka helpottivat vasta, kun he muuttivat pois Pariisista.

Ranskassa on alkanut ensimmäinen oikeudenkäynti, jossa yksityishenkilöt hakevat valtiolta korvausta ilmansaasteiden takia.
 52-vuotias nainen ja hänen 17-vuotias tyttärensä hakevat valtiolta 160 000 euron vahingonkorvausta terveysongelmista, jotka heidän mukaansa johtuvat altistumisesta saasteille Pariisin esikaupungissa Saint-Ouenissa.
 He syyttävät valtiota siitä, ettei se ole kyennyt suojelemaan kansalaisiaan ilmansaasteilta. Erityisesti he sanovat kärsineensä vuonna 2016, jolloin Pariisin ilmanlaatu oli erityisen heikko.
 Ranskalaismedian mukaan  äiti asui 20 vuotta Saint-Ouenissa, joka sijaitsee Pariisin kehätien vieressä. Vuonna 1973 avatulla kehätietä ajaa keskimäärin 1,1 miljoonaa autoa päivässä.
 Naiset sanovat saaneensa hengitysongelmia, jotka pahenivat saastehuippujen aikana. Äiti kertoo joutuneensa jäämään välillä pois töistä ja tytär kärsineensä astmasta.
 He ovat sittemmin muuttaneet Orleansin kaupunkiin lääkärin neuvosta ja heidän terveytensä on kohentunut merkittävästi, naisten asianajaja kertoo.
 Kymmeniä oikeusjuttuja vireillä
 Heikkoa ilmanlaatua vastaan kamppaileva  Respire-järjestö  kertoo, että 50 ihmisellä eri puolilla Ranskaa on vireillä vastaava kanne Ranskan valtiota vastaan.
 Respiren perustajan  Sebastian Vrayn  mukaan on jo voitto, että ensimmäinen tapaus on edennyt oikeuteen asti.
 Vuosittain noin 48 000 ranskalaisen  arvioidaan kuolevan  ennenaikaisesti saasteiden takia.
 Viime vuonna  EU-komissio vei Ranskan ja viisi muuta maata oikeuteen , koska ne eivät ole pystyneet pitämään ilmansaasteidensa määrää sovituissa rajoissa.

Äiti ja tytär haastoivat Ranskan oikeuteen ilmansaasteista: "Valtio ei ole suojellut kansalaisiaan"


Summary: Poliittisia päätöksiä on tehtävä jo lähiviikkoina. Isis-leirillä olevien naisten ja lasten kohtaloa pohditaan illan A-studiossa klo 21.

Viranomaiset ovat Ylen tietojen mukaan selvittäneet jo kuukausien ajan, miten Suomen valtio voi toimia tilanteessa, jossa sen kansalaiset ovat jääneet jumiin aseellisten joukkojen valvomalle leirille keskelle aavikkoa.
 Yle kertoi viime viikolla  Koillis-Syyriassa sijaitsevasta al-Holin leiristä, jossa on jopa 44 suomalaista. Leirillä pidetään äärijärjestö Isisin taistelijoiden perheenjäseniä.
 Ylen leirillä haastattelemien suomalaisten mukaan joukossa on 11 äitiä ja 33 lasta.
 Alun perin äidit lähtivät Isisin joukkojen matkaan vapaaehtoisesti. Nyt he haluavat palata takaisin Suomeen.
 Kysymys Isis-taistelijoiden perheenjäsenten paluusta on sekä juridisesti että moraalisesti äärimmäisen hankala. Lisäksi ratkaistavana on useita käytännön ongelmia.
 Omin avuin suomalaiset eivät pääse poistumaan autonomisen kurdialueen SDF-joukkojen valvomalta leiriltä. Lähin Suomen edustusto alueella on Turkin puolella Ankarassa, noin 1 200 kilometrin päässä leiristä.
 Mikäli Suomen viranomaiset lähtevät hakemaan äitejä ja lapsia takaisin Suomeen, olisi selvitettävä näiden henkilöllisyys ja kytkös Suomeen, varmistuttava epävakaalle alueelle lähtevien viranomaisten turvallisuudesta ja järjestettävä rajanylitykset.
 Haettavien henkilöllisyyden selvittämistä vaikeuttaa se, että osa lapsista on syntynyt alueella.
 Lisäksi viranomaisten pohdittavana ovat terveyteen ja huonokuntoisten lasten matkustamiseen liittyvät kysymykset.
 Ylen leirillä haastatteleman SDF-joukkojen upseerin  mukaan kurdit järjestäisivät asian, mikäli Suomi haluaisi hakea kansalaisiaan leiriltä.
 Myös muut maat ovat saman ongelman edessä.
 Ruotsi on pelastanut Syyriasta seitsemän orpolasta, joiden vanhemmat kuolivat alueella. Lisäksi esimerkiksi Uzbekistan ja Kazakstan ovat hakeneet kansalaisiaan leiriltä.
 Uusi hallitus vaikean päätöksen edessä
 Ylen tietojen mukaan laaja sisäministeriön koordinoima virkamiestyöryhmä on selvittänyt tilannetta ja erilaisia toimintavaihtoehtoja siitä lähtien, kun Isis-taistelijoiden perheenjäsenet siirrettiin leirille. Tämä tapahtui vuoden alussa, kun  terroristijärjestö menetti taisteluissa viimeiset alueensa Syyriassa .
 Mukana on virkamiehiä sisäministeriöstä, ulkoministeriöstä sekä sosiaali- ja terveysministeriöstä. Työhön osallistuu myös Suojelupoliisi, Keskusrikospoliisi ja Terveyden ja hyvinvoinnin laitos THL.
 Raportin arvioidaan valmistuvan kahden viikon sisällä. Siinä viranomaiset esittävät vaihtoehtoja, joiden pohjalta hallitus voi tehdä päätöksen jatkotoimista.
 Kyseessä on poliittinen päätös, jota virkamiehet eivät voi tehdä. Tavallisesti poliittisten päätösten katsotaan olevan myös toimitusministeristön toimivallan ulkopuolella. Uusi hallitus joutuukin todennäköisesti ensitöikseen ottamaan asiaan kantaa.
 Mikäli uutta hallitusta ei ole kuitenkaan nimitetty ja viranomaiset arvioivat tilanteen kiireelliseksi, voi myös toimitusministeristö tehdä päätöksiä asiaan liittyen. Ylen lähteen mukaan toimintatavalle on haettu hyväksyntä oikeuskanslerilta.
 Kiireelliset päätökset voivat tulla kyseeseen, sillä olosuhteet leirillä ovat lapsille hengenvaarallisia. Monet leirin lapsista ovat aliravittuja ja kärsivät ripulista. Ylen haastattelemat naiset ovat kertoneet myös väkivaltaisuuksista leirillä.
 Leiri on jaettu kahteen osaan. Toisella puolella asuu Isisin jäsenten vaimoja ja lapsia, toisella puolella syyrialaisia ja irakilaisia pakolaisia.  Antti Kuronen / Yle
 Suomi haluaa saada lapset turvaan
 Lasten kohdalla Suomen toimintaa säätelee YK:n lapsen oikeuksien sopimus, joka velvoittaa valtioita toimimaan niin, että lasten etu on ensisijainen.
 Kansainvälisen oikeuden ja ihmisoikeuksien professori  Martin Scheinin  kertoo, että ei ole kuitenkaan olemassa tarkkaa rajaa sille, millaisiin tilanteisiin Suomen velvollisuus pelastaa lapset yltää.
 Oikeudellinen arviointi jouduttaisiin tekemään tapauskohtaisesti esimerkiksi sellaisessa tilanteessa, että joku suomalaislapsista kuolee leirillä.
 – Yksittäisen tapauksen kautta tämä voisi mennä Euroopan ihmisoikeustuomioistuimen arvioitavaksi. Voisi väittää, että Suomi olisi valtiona loukannut lapsen oikeutta elämään, kun hänen on annettu kuolla. Tuomioistuin arvioisi, mitä Suomelta voi kohtuuden mukaan edellyttää ja onko Suomi toiminut asianmukaisesti, mutta mitään lakiin kirjattua pykälää ei asiasta ole.
 Ministeriryhmässä on tehty linjaus, jonka mukaan aikuisia ei lähdetä pelastamaan. Lapset sen sijaan on tarkoitus saada turvaan.
 Tämä on ollut lähtökohta virkamiesten tekemälle työlle, mutta yksiselitteistä päätöstä asian suhteen ei ole tehty.
 Ministeriryhmässä on tehty linjaus, jonka mukaan lapset on tarkoitus saada turvaan. Antti Kuronen / Yle
 Voidaanko lapset erottaa äideistään?
 Lasten hakeminen leiriltä ilman äitejä voi todellisuudessa olla hyvin hankalaa.
 Ministeriryhmän linjaus voi törmätä esimerkiksi siihen, että YK:n lapsen oikeuksien sopimuksen mukaan kynnys lasten erottamiseen vanhemmistaan on erittäin korkea.
 Lapsiasiavaltuutettu  Elina Pekkarisen  mukaan jokaisen äidin ja lapsen tilanne olisi  arvioitava yksilöllisesti . Tämä taas on vaikeaa Syyrian sotatoimialueella, jossa hallinto on sekaisin ja jossa Suomella ei ole toimivaltaa.
 Ihmisoikeusjärjestö Amnestyn ihmisoikeustyön johtaja  Niina Laajapuro  sanoo, että Suomen pitäisi kantaa vastuu omista kansalaisistaan.
 – Tilanne on nyt niin kiireellinen, että ensin olisi tuotava sieltä lapset vanhempineen turvaan ja vasta sen jälkeen ryhdytään miettimään muita toimenpiteitä. Rikolliset on saatava vastuuseen teoistaan, mutta se voidaan tehdä Suomessa, Laajapuro sanoo.
 On myös mahdollista, että aluetta valvovat kurdijoukot vaativat Suomea ottamaan vastaan myös äidit, mikäli lapsia tullaan hakemaan. Kurdit haluavat päästä eroon alueellaan olevista muiden maiden kansalaisista.
 Professori Scheininin mukaan vastuukysymyksiä voidaan joutua selvittämään oikeudessa, mikäli lasten saaminen Suomeen pitkittyy sen takia, että Suomessa ei osata päättää, mitä äideille tehdään.
 – Jos lapsi sairastuu eivätkä Suomen viranomaiset reagoi lapsen suojaamiseksi, niin siinä voi tulla virkamiesoikeudellisia ja rikosoikeudellisia vastuukysymyksiä.
 Mahdollisten rikosten selvittäminen on erittäin vaikeaa
 Poliitikot ovat suhtautuneet nihkeästi äitien hakemiseen leiriltä, sillä terroristijärjestön alueelle lähteneiden aikuisten katsotaan olevan itse vastuussa teoistaan.
 Suomessa tulkitaan, että konsulipalvelulaki, jonka nojalla Suomi auttaa hädänalaisia kansalaisia ulkomailla, ei tässä tapauksessa päde, sillä kyse ei ole lomamatkan kaltaisesta väliaikaisesta oleskelusta.
 Sisäministeri  Kai Mykkäsen  (kok.) mukaan  monet leiriin jääneet naiset ovat syvästi radikalisoituneita .
 Ei ole todisteita siitä, että leirille jääneet naiset olisivat osallistuneet rikoksiin.  Ylen haastattelussa naiset  sanovat, että heillä ei ollut tekemistä väkivaltaisuuksien kanssa.
 Britanniassa King’s Collegessa työskentelevä terrorismitutkija  Juha Saarinen  arvioi viime viikolla Ylelle, että Isisin alaisuudessa on varmasti ollut mahdollista elää arkista elämää. Hänen mukaansa on silti selvää, että kaikki alueelle matkustaneet ovat ainakin vuodesta 2014 alkaen olleet tietoisia Isisin väkivaltaisesta propagandasta.
 Todisteiden kerääminen mahdollisista rikoksista olisi suomalaisessa tuomioistuimessa erittäin vaikeaa. Tämän takia Pohjoismaiden sisäministerit ovat tehneet aloitteen kansainvälisen tuomioistuimen perustamisesta.
 Uuden kansainvälisen tuomioistuimen perustaminen olisi kuitenkin hyvin hidas tie.
 Professori Scheinin arvioi, että Isisin rikokset voitaisiin käsitellä nopeammin, jos YK:n turvallisuusneuvosto päättäisi siirtää asian jo olemassa olevan ja Haagissa sijaitsevan Kansainvälisen rikostuomioistuimen ICC:n käsiteltäväksi.
 Tässäkin tapauksessa todisteiden kerääminen veisi aikaa. Lisäksi ICC:n kautta syytekynnys nousisi korkealle, sillä tuomioistuimella on toimivalta vain sotarikoksissa, rikoksissa ihmisyyttä vastaan ja joukkotuhonnassa.
 Isisin rivijäsenet tai näiden perheenjäsenet tuskin tulisivat tätä kautta syytetyksi.
 Mitä tehdä alueelta palanneille?
 Mikäli leirillä jumissa olevat Suomen kansalaiset pääsevät lopulta takaisin Suomeen joko avustettuina tai omin keinoin, heidän paluutaan ei voida laillisin perustein estää.
 Palaavia vierastaisteilijoita ja näiden omaisia varten on Suomessa kehitetty jo  toimintamalli , jolla pyritään vähentämään palaajiin liittyvää väkivallan ja radikalisoitumisen riskiä.
 Syyrian ja Irakin taistelualueelta on jo palannut henkilöitä Suomeen, ja toimintamalli on käytössä joillain paikkakunnilla.
 Suojelupoliisi arvioi kaikkien Suomeen saapuvien henkilöiden riskit yhteistyössä Keskusrikospoliisin ja paikallispoliisin kanssa.
 Taistelualueelta palaavat ovat niin kutsutun ankkuritoiminnan kohderyhmää. Alun perin ankkuritoiminnassa oli kyse siitä, että poliisi, sosiaalityöntekijä, psykiatrinen sairaanhoitaja ja nuorisotyöntekijä puuttuvat suunnitelmallisesti nuorten rikoskierteeseen. Vuodesta 2016 lähtien tehtävänä on ollut myös väkivaltaisen radikalisoitumisen ja ekstremismin ennalta ehkäisy.
 Viranomaiset kiinnittävät huomiota myös siihen, että sotatoimialueelta palaavat, väkivaltaisen aatemaailman piirissä kasvaneet ja traumatisoituneet lapset tarvitsevat erityistukea, jotta he integroituvat takaisin yhteiskuntaan.
 Isis-leirillä olevien naisten ja lasten kohtaloa pohditaan illan A-studiossa Yle TV1:ssä ja  Yle Areenassa  klo 21. Vieraina sisäministeri Kai Mykkänen (kok.), Turun yliopiston kansainvälisen oikeuden professori Outi Korhonen, Pelastakaa Lapset ry:n kotimaan ohjelman johtaja Riitta Hyytinen ja Ylen toimittaja Antti Kuronen. Juontajana Heli Suominen. #yleastudio
 Lisää aiheesta:
 Isis-leirin naiset Ylelle: Kaksi suomalaista miestä on Isis-vankeina Syyriassa, toinen matkusti maahan teini-iässä perheensä kanssa   Suomalaisäidit haluavat pois vaarallisesta ja likaisesta Isis-leiristä – Lapsia on kuollut vaikeissa oloissa
 Suomalaiset Isis-naiset kertovat poikkeuksellisessa haastattelussa elämästään Syyriassa: "Lapset ovat kaikki, mitä minulla on"

Miten 33 suomalaislasta pelastetaan Isis-leiriltä? Viranomaiset selvittävät nyt vaikeaa kysymystä, joka voi kaatua uuden hallituksen syliin


Summary: Ringissä on ollut kymmeniä lapsia ympäri Suomea.

Poliisi on paljastanut kymmenien alaikäisten lasten suosiman Whatsapp-ryhmän, jossa on levitetty seksuaalirikoksiin liittyviä kuvia sekä väkivaltakuvia.
 Itä-Suomen poliisi ryhtyi tutkimaan sille huhtikuussa tulleen rikosilmoituksen perusteella.
 Ryhmässä on jaettu muun muassa eläimeen kohdistuvaa pornomateriaalia sekä video seksiä harrastavista lapsista.
 Poliisin mukaan asiaan on myös liittynyt huhuja, että kuvattavina olisi ollut useita itäsuomalaisia lapsia tai nuoria. Esitutkinnan selvitysten mukaan tämä ei pidä paikkaansa.
 – Ryhmässä jaetut kuvat ja videot on jaettu jo muualla internetissä julkaistuista lähteistä, kertoo jutun tutkinnanjohtaja rikoskomisario  Tuomo Lepola  poliisin tiedotteessa .
 Ryhmässä kymmeniä nuoria ympäri Suomen
 Juttua tutkittiin rikosnimikkeellä sukupuolisiveellisyyttä loukkaavan lasta esittävän kuvan hallussapito.
 Tutkinnassa ei kuitenkaan käynyt rikoskomisario Tuomo Lepolan mukaan julkaisuja, joiden perusteella olisi syytä epäillä lapsen seksuaalista hyväksikäyttöä tutkittavana olevaan whatsapp-ryhmään liittyen.
 Alaikäisten ylläpitämässä ringissä on ollut yli 60 alle 15-vuotiasta nuorta ympäri Suomea. Ryhmän ylläpitäjä on ollut eteläsuomalainen nuori.
 Tapausta tutkinut Itä-Suomen poliisi on välittänyt tiedon tutkinnasta ja sen tuloksista nuorten kotipaikkakunnan lastensuojeluun sekä poliisiin mahdollisia jatkotoimenpiteitä varten.
 Poliisi: vanhemmat keskustelkaa lasten kanssa
 Lapsia ja huoltajia kehotetaan muistamaan jaetun kuvan aiheuttamiin rikosoikeudellisiin seuraamuksiin. Poliisi neuvoo vanhempia keskustelemaan lastensa kanssa sosiaalisen median ja keskustelukanavien pelisäännöistä ja niissä piilevistä riskeistä.
 – Itse kuvan hallussapitokin voi tietyissä tapauksissa olla rikos, Lepola korostaa.
 Hän myös muistuttaa, että kuvien levittämisestä voi aiheutua kohdehenkilölle pitkäaikaista kärsimystä ja kuva voi tulla esille milloin tahansa uudestaan.
 Poliisi uskoo, että vastaavia ryhmiä on lisää.
 – Kaikki tapaukset eivät tule poliisin tietoon, koska niistä ei syystä tai toisesta kehdata tai iljetä ilmoittaa. Ilmoitus kuitenkin kannattaa aina tehdä.

Alaikäisten Whatsapp-ryhmässä levitettiin raakaa materiaalia – poliisi kumoaa ryhmään liittyviä huhuja


Summary: Ammattiopiston opettajaa odotti maanantaiaamuna yllätys, kun yksikään oppilas ei saapunut tunnille.

Suomen Ammattiliittojen Keskusjärjestö SAK

MM-kiekkohuuma näkyi erikoisella tavalla Kotkan ja Haminan seudulla toimivassa ammattiopistossa Ekamissa.
 Osa matkailualan oppilaista ilmoitti jo viime viikolla jäävänsä maanantaina kotiin, jos Suomi voittaa jääkiekon maailmanmestaruuden sunnuntaina.
 Oppilaiden uhkaus kävi toteen, ja yksikään kahdeksan hengen luokasta ei saapunut maanantaina kouluun. Ekamin matkailualan opettaja  Airi Leino  ei pidä toimintaa hyväksyttävänä.
 – Nämä oppilaat löytävät sen edestään. Tämän viikon työt hoidetaan nyt kolmessa päivässä, kertoo Leino.
 Leinon mielestä oppilaiden pitää ymmärtää, mitä lintsaaminen voi tarkoittaa.
 – Ennen tultiin kouluun juhlista huolimatta ja hoidettiin hommat vaikka samoilla silmillä. Oikeassa työelämässä työpaikalle tulematta jättäminen on irtisanomisperuste, muistuttaa Leino.
 Ekamin rehtori  Sami Tikkanen  ei myöskään hyväksy oppilaiden poisjääntiä opetuksesta.
 – Kun on kyseessä ammatillisesta opiskelusta, niin tämä on verrattavissa työssä olemiseen. Ei työpaikaltakaan ole hyväksyttävää olla pois juhlinnan takia, sanoo Tikkanen.
 Varoitus tai jopa irtisanominen uhkaa
 Suomen ammattiliittojen keskusjärjestössä SAK:ssa vuosikymmenien ajan työoikeutta seurannut lakimies  Anu-Tuija Lehto  muistuttaa, että työntekijän ja työnantajan välillä on lojaalisuus: työntekijä on luvannut työsopimuksella tulla töihin ja työnantajalla on oikeus olettaa, että työntekijä myös tulee tekemään töitään.
 Jos työntekijä on usean päivän ilmoittamatta pois töistä, ei työnantajalla kuitenkaan vielä automaattisesti ole oikeutta purkaa työsopimusta.
 – Jos työntekijä on luvannut tulla kahdeksaksi töihin, eikä kuitenkaan ilman hyvää syytä tule, niin kyllä siitä vähintään varoituksen saa, sanoo Lehto.
 Lehdon mukaan työnantajan tulee ensin selvittää, onko poissaoloon joku järkevä syy. Jos työntekijä makaa tiedottomana sairaalassa, ei hän luonnollisestikaan edes pysty ilmoittamaan poissaolostaan.
 – Minä luulen, ettei kukaan työnantaja ensimmäisenä rupea miettimään irtisanomisilmoitusta, jos työntekijä ei aamulla ilmesty töihin.
 Jos poissaolosta tai myöhästymistä tulee jatkuvaa, voi työnantaja antaa varoituksen ja se voi johtaa irtisanomiseen.
 Humalassa töihin
 Työoikeuden professori  Seppo Koskinen  on  kertonut Ylen haastattelussa , että alkoholin vaikutuksen alainen työntekijä pitää lähettää kotiin, koska ihminen ei voi olla humalassa työpaikalla. Häätäminen kotiin uhkaa Koskisen mukaan myös silloin, jos krapula on voimakas.
 Yhdestä humalakerrasta työpaikalla ei vielä irtisanomista tule, ellei kyseessä ole erityisala.
 – Jos on lentokapteeni, niin se on kerrasta poikki. Tai jos työtehtävään kuuluu ajaa autoa, niin se voi olla irtisanomisperuste, kertoo SAK:n lakimies Anu-Tuija Lehto.
 Sen sijaan esimerkiksi toimistotyötä tekevä voi Anu-Tuija Lehdon mukaan selvitä humalassa töihin tulosta vain varoituksella. Työnantajalla on kuitenkin oikeus ohjata työntekijä hoitoon. Jos työntekijä siitä kieltäytyy, voi edessä olla irtisanominen.
 Tuleeko potkut?
 Monella työpaikalla on käytössä niin sanottu nollatoleranssi alkoholiin. Vaikka sellainen työpaikalla olisikin, ei humalassa töihin tulo ole SAK:n lakimies Anu-Tuija Lehdon mukaan välttämättä vielä irtisanomisperuste.
 – Ei nollatoleranssi tarkoita, että työsopimus voidaan purkaa. Varsinkin jos työntekijällä on sellainen työ, ettei hän vaaranna omaa tai muiden turvallisuutta. Mutta totta kai työnantaja voi reagoida humalatilaan. Eihän tämä tarkoita, että voi olla kännissä töissä.
 Lehto kertoo tapauksesta, jossa VR:n konduktööri oli tullut humalassa töihin. Irtisanomista ei kuitenkaan tullut.
 – Työtuomioistuin katsoi, että irtisanominen olisi ollut liian raju, koska työntekijällä oli ollut vuosia kestänyt rikkeetön työura.
 Työnantajalla voi kuitenkin olla hankala todentaa työntekijän humalatila, koska oikeutta puhalluttamiseen ei ole.
 – Olen aina sanonut, että ei tarvitse puhaltaa, mutta kannattaisi miettiä, että jos kuitenkin puhaltaisi. Puhaltaa kannattaa varsinkin, jos ei ole humalassa.
 Yksittäistapaus?
 Etelä-Kymenlaakson ammattiopiston oppilaiden tempaus vaikuttaa olevan yhden luokan yksittäinen irtiotto.
 Etelä-Karjalassa toimivan noin 3 000 opiskelijan Saimaan ammattiopisto Sampon apulaisrehtori  Pekka Turunen  sanoo, ettei heidän korviin ole kantautunut ylimääräisiä poissaoloja.
 Kaiken kaikkiaan Turunen pitää nykyopiskelijoita tunnollisina.
 – Totta kai poikkeuksiakin on, mutta kyllä nykynuoriso on alkoholin suhteen järkevöitynyt. Alkoholia käyttävää opiskelijaa pidetään jopa niin sanotusti huonona kaverina. Kyllä nämä fiksumpia ovat, kuin aikaisemmat sukupolvet, sanoo Turunen.
 Apulaisrehtori Pekka Turunen kertoo, että jokin aika sitten koulu teki kyselyn 200 yritykselle, joissa oli ammattiopisto Sampon oppilaita työssäoppimisjaksoilla.
 – Sieltä ei noussut ollenkaan sellaista, että oppilaat olisivat myöhästyneet töistä tai jättäneet tulematta. Ainoastaan kännykän räpläämisestä tuli huomautettavaa.

Opettaja oli ainoa, joka tuli kouluun – kokonainen amisluokka jäi juhlimaan MM-kultaa: "Löytävät sen edestään"


Summary: Huhtasaaren mukaan europarlamentaarikon työtä on vaikea yhdistää ensimmäisen varapuheenjohtajan tehtävän hoitamiseen.

Isolla äänimäärällä europarlamenttiin valittu  Laura Huhtasaari  ei aio enää asettua ehdolle perussuomalaisten varapuheenjohtajaksi.
 Hän nousi perussuomalaisten ensimmäiseksi varapuheenjohtajaksi samassa vuoden 2017 puoluekokouksessa, jossa  Jussi Halla-aho  valittiin puheenjohtajaksi ja jonka jälkeen  perussuomalaiset hajosi .
 Huhtasaari ilmoitti ennen eurovaaleja, että hän ottaa europarlamenttipaikan vastaan ja luopuu eduskuntapaikastaan. Hän sai eurovaaleissa 92 585 ääntä. Eduskuntavaaleissa hän keräsi Satakunnan vaalipiirissä 12 991 ääntä.
 Huhtasaari kirjoittaa  Facebook-sivullaan , että europarlamentaarikon työtä on vaikea yhdistää varapuheenjohtajan tehtävän hoitamiseen. Hän sanoo muuttavansa perheineen Porista Brysseliin.
 Eduskuntaan Uudeltamaalta valittu  Riikka Purra  on ilmoittanut jo halukkuutensa ensimmäiseksi varapuheenjohtajaksi.
 Perussuomalaisten puoluekokous järjestetään Tampereella kesäkuun lopussa.
 Myöhemmin illan aikana myös jatkokaudelle Uudeltamaalta niin ikään kansanedustajaksi valittu  Leena Meri  ilmoitti hakevansa ensimmäiseksi varapuheenjohtajaksi.

Huhtasaari ei hae jatkoa perussuomalaisten varapuheenjohtajaksi – Riikka Purra ja Leena Meri ilmoittautuivat jo ehdolle


Summary: Moni kertoo päässeensä esimerkiksi helpommin työhaastatteluun, kun on ottanut länsimaisen työnimen.

Britanniassa esimies on kehottanut lähes joka kolmatta etnisiin vähemmistöihin kuuluvaa työntekijää vaihtaman nimensä enemmän englantilaiselta kuulostavaksi, kertoo tuore tutkimus.
 Asianajoyritys  Slater and Gordonin julkistamaan tutkimukseen  vastanneet kertovat, että toisinaan pyyntö on ollut suora, toisinaan epäsuora.
 Pyyntöön suostui noin kolmannes. Syiksi he ovat ilmoittaneet muun muassa pelon arvostelusta, syrjinnästä tai uran kärsimisestä. Osa sanoi halunneensa säästää työtoverinsa nolostumiselta, kun nämä eivät osaa ääntää vierasperäistä nimeä.
 Slater and Gordon korostaa, että pyyntö vaihtaa nimeä on paitsi järkyttävä, myös lainvastaista syrjintää.
 Nimenvaihdos ei aina pysyvä
 28 prosenttia sanoo, että otettuaan länsimaisen nimen käyttöön heille tarjottiin lisää työtehtäviä. 27 prosenttia kertoo saaneensa aiempaa useammin kutsun työhaastatteluun.
 Keskimäärin nimeään vaihtaneet vastaajat olivat ottaneet länsimaisen työnimen 19-vuotiaana. Nimeään vaihtaneista lähes puolet vaihtoi vain etunimeä, kolmannes sukunimeä ja viidennes molempia.
 Noin 40 prosenttia käytti työnimeä kuitenkin vain rajoitetun ajan: kunnes työhakemusprosessi oli ohi tai työpaikan koeaika kulunut.
 Lisää aiheesta:
 I refuse to believe my name is too difficult for people to pronounce

Britanniassa etnisiin vähemmistöihin kuuluvia kehotetaan usein vaihtamaan nimi "englantilaiseksi" – ja moni vaihtaa pelosta


Summary: Komissaarin nimittää seuraava hallitus.

Suomen seuraavaksi EU-komissaariksi on hallituksen muodostajan  Antti Rinteen  (sd.) mielestä valittava nainen. Rinne vahvistaa asian Ylen haastattelussa.
 – On varma, että Suomesta löytyy sekä miehiä että naisia jotka täyttävät tehtävän kriteerit hyvinkin. Mutta oleellista on se, että Suomella ei ole ollut näitten vuosikymmenien aikana unionin jäsenmaana naiskomissaaria. Minusta lasikaton rikkomisen aika on nyt.
 Eero Heinäluoma (sd.) ilmoitti viime viikolla olevansa valmis komissaariksi. Hän sai myös europarlamenttivaaleissa demarien suurimman äänisaaliin.
 Rinteen mukaan komissaarin nimeä ei ratkaista europarlamenttivaaleissa vaan Suomen eduskuntavaaleissa.
 Komissaarin nimityksestä päättää hallitus. Kun hallitus on nimitetty, asiaan on Rinteen mukaan tarkoitus palata pian.
 Lue lisää:
 Analyysi: Komissaarikisa on kahden kauppa – äänikuninkuus ei nostanut Heinäluomaa kisan kärkeen
 Suurin osa puolueista nostaisi Suomen seuraavaksi EU-komissaariksi mieluiten naisen – Yle kysyi puoluejohtajilta EU-politiikasta

SDP:n Rinne vahvistaa Ylelle: Suomen seuraava EU-komissaari on nainen


Summary: Kansallisen turvallisuuden neuvonantaja Boltonilla on pitkä historia konservatiivisena sotahaukkana.

Yhdysvaltain presidentin kansallisen turvallisuuden neuvonantaja  John Bolton  (70) on kiistelty hahmo, jolla on takanaan pitkä ura apulaisoikeusministerinä, apulaisulkoministerinä ja YK-suurlähettiläänä.
 Kansallisen turvallisuuden neuvonantajana hän on toiminut viime vuoden huhtikuusta lähtien – ja kerännyt arvostelua niin Yhdysvallossa kuin ulkomaillakin.
 Mikä on kansallisen turvalisuuden neuvonantaja? kansallisen turvallisuuden neuvonantaja eli presidentin avustaja kansallisen turvallisuuden asioissa on presidentin korkea avustaja, jolla on toimisto Valkoisessa talossa. presidentti nimittää neuvonantajan, eikä nimitys vaadi senaatin vahvistusta, paitsi siinä tapauksessa, että virkaan nimitetään kenraali. kansallisen turvallisuuden neuvonantaja osallistuu kansallisen turvallisuuden neuvoston kokouksiin ja vetää yleensä puhetta neuvoston pääkomitean kokouksissa, joissa koordinoidaan turvallisuuteen ja ulkopolitiikkaan liittyviä asioita ulko- ja puolustusministerien sekä monien muiden ministerien ja virastojen johtajien kanssa.
 Viimeisin hyökkäys tuli eilen Pohjois-Koreasta. "Sodanlietsoja" ja "viallinen yksilö" olivat Pohjois-Korean ulkoministeriön kuvauksia Boltonista. Bolton oli sanonut Pohjois-Korean toukokuun alussa tekemien ohjuskokeiden rikkovan YK:n turvallisuusneuvoston päätöslauselmia.
 Samaan aikaan presidentti Donald Trump   on Japanissa  neuvottelemassa muun muassa Pohjois-Korean tilanteesta. Japani on  Yhdysvaltoja varovaisempi  suhtautumisessa Pohjois-Koreaan ja pelkää Trumpin saattavan suostua myönnytyksiin ennen aikojaan.
 Yhdysvaltain presidentin mukaan Pohjois-Korean ohjuskokeissa ei ole mitään huolestuttavaa, ja Pohjois-Korean johtaja pitää varmasti lupauksensa.
 Kovan linjan mies
 John Bolton syntyi 20.11.1948 Baltimoressa. Hänen isänsä oli palomies ja äitinsä kotiäiti. Bolton opiskeli lakia Yalen huippuyliopistossa ja aloitti uran valtionhallinnossa 1982 toimittuaan ensin useita vuosia washingtonilaisessa lakifirmassa.
 Bolton toimi erilaisissa korkeissa viroissa oikeusministeriössä ja ulkoministeriössä sekä kehitysapua koordinoivassa USAID:ssä presidentti  Ronald Reaganin  sekä  George W. Bushin  kausilla. Trumpin turvallisuusneuvonantajana hän aloitti huhtikuussa 2018.
 John Bolton puhui helmikuussa ennen presidentti Trumpia Yhdysvaltain venezuelalaisten yhteisön edustajille Miamin yliopistossa. Cristobal Herrera / EPA
 Bolton on kaiken aikaa tukenut Yhdysvaltain kovia ja päättäväisiä toimia maailmalla. Vuonna 2003  hän kannatti hyökkäystä Irakiin.  Sen jälkeen Bolton on muun muassa vastustanut  kansainvälistä rikostuomioistuinta  ja vaatinut tiukempia otteita Iranin suhteen. Vuonna 2015 hän kertoi  New York Timesin mielipidekirjoituksessa  kannattavansa ennaltaehkäiseviä ilmaiskuja Iraniin.
 Boltonin jyrkät kannat ja jyräävä toimintatapa johtivat siihen, että vuonna 2005 senaatti – vaikka olikin tuolloin republikaanienemmistöinen – kieltäytyi nimittämästä häntä Yhdysvaltain YK-suurlähettilääksi. Presidentti George W. Bushin piti sivuuttaa kongressi ja nimittää Bolton virkaan väliaikaisesti, vuoden 2006 loppuun saakka.
 Time-lehden mukaan  60 entistä diplomaattia kirjelmöi tuolloin Boltonin lähettiläsnimitystä vastaan. “Hän kohteli toimistoonsa tulevia vieraita kuin he olisivat palvelijoita, joita kohtaan hän saattoi olla vähättelevä, tyly ja negatiivinen". "Hän on alaisten ´sarjahyväksikäyttäjä´ ja olennaisesti ylempiään mielistelevä ja alempiaan potkiva tyyppi".
 Luonnollisesti republikaanien piirissä on myös täysin päinvastaisia näkemyksiä. Konservatiivisen ajatushautomon,  Heritage Foundationin kirjoituksessa  Boltonia kehutaan jämäksi ja tehokkaaksi Yhdysvaltain etujen ajajaksi, YK:n uudistusprosessin ja ihmisoikeuksien edistäjäksi.
 "Bolton esiintyy ulkoministerinä"
 Boltonin on arvioitu toistuvasti astuvan ulkoministeri  Mike Pompeon  varpaille.  Am erikkalaisen tv-yhtiön CNN:n haastattelemat  nimettömät lähteet katsovat, että miesten välillä on valtataistelun merkkejä.
 Ulkoministeri Mike Pompeo, John Bolton sekä Valkoisen talon lehdistösihteeri Sarah Huckabee Sanders keskustelivat ennen lehdistötilaisuutta viime vuoden kesäkuussa. Shawn Thew / EPA
 Jännitteet eivät CNN:n mukaan johdu niinkään mielipide-eroista, vaikkakin Boltonin kommentit ovat olleet kärkevämpiä kuin Pompeon. Molemmat halusivat Yhdysvaltain irtautuvan Iranin ydinasesopimuksesta ja molemmat tukevat tiukkaa linjaa suhteessa Venäjään ja Kiinaan.
 Kyse on enemmänkin toimintatapojen eroista. Pompeo on varovainen julkisissa kommenteissaan ja pyrkii diplomaattisemmin rakentamaan yksimielisyyttä. Bolton tviittaa ja antaa kärjekkäitä lausuntoja ja tekee päätöksiä pienissä, suljetuissa ryhmissä.
 – John Bolton esiintyy ulkoministerinä, sanoi yksi CNN:n haastattelema lähde.
 Esimerkiksi Venezuelan suhteen Pompeo oli varovaisemman lähestymistavan kannalla, mutta  Boltonin väitetään painostaneen hallintoa  tunnustamaan oppositiota edustavan parlamentin puhemiehen  Juan Guaidón  Venezuelan johtajaksi.
 Bolton voitti, mutta Guaidón nostaminen presidentti  Nicolás Maduron  tilalle on osoittautunut perin vaikeaksi.
 Pienen piirin kokouksia
 Kansallisen turvallisuusneuvonantajan tehtävä on kerätä presidentille tietoa ja panna toimeen presidentin linjauksia. Turvallisuusneuvonantajan asema käy vaikeaksi, jos presidentti ei ole varma siitä, mitä tahtoo.
 – Sinulle jää silloin käteen John, joka toimii omin päin, sanoi eräs CNN:n haastattelema Valkoisen talon ja ulkoministeriön toimintaan perehtynyt lähde.
 Lähde pitää Boltonia ystävänään, mutta kritisoi silti hänen ammatillista toimintaansa.
 Bolton järjestää pieniä epävirallisia tapaamisia Trumpin sekä presidentin turvallisuusneuvoston kesken, mikä on tehnyt päätöksenteosta joidenkin arvioiden mukaan tehokkaampaa. Toisten arvioiden mukaan tällaiset tapaamiset vähentävät entisestään mahdollisuuksia sille, että presidentin korviin kantautuisi ulkoministeriöstä tai muualta eriäviä näkökantoja.
 Bolton, presidentti Trump ja ulkoministeri Mike Pompeo saapumassa YK:n yleiskokouksen istuntoon viime syyskuussa. Justin Lane / EPA
 "Kaikessa on kyse Johnista, eikä presidentti pidä siitä"
 Boltonin suorasukaiset kommentit ja linjaukset ovat ajoittain ärsyttäneet presidentti Trumpiakin. CNN:n lähteiden mukaan hän on jopa sanonut Boltonin vetäneen mattoa hänen altaan Pohjois-Korean suhteen. Boltonin ystävä sanoo, että Trump ei ajoittain tunnu välittävän Boltonin julkisesta esiintymisestä. Turvallisuusneuvonantajansa näkyvyys käy silti presidentin hermoille.
 – Kaikessa on kyse Johnista, eikä presidentti arvosta sitä. Hän haluaa, että kaikessa on kyse hänestä itsestään, lähde sanoo.
 Jännitteistä huolimatta Bolton on pysynyt virassaan jo runsaan vuoden, päivän pidempään kuin edeltäjänsä,  H. R. McMaster .
 Lue muualta:
 Business Insiderin englanninkielinen juttu John Boltonin vaiheista

"Viallinen yksilö" ja "sodanlietsoja" – Trumpin turvallisuusneuvonantaja John Bolton herättää arvostelua sekä ulkomailla että kotona


Tutkimusyhtiö Gartnerin mukaan kännyköiden myydyin tuotemerkki on edelleen eteläkorealainen Samsung, jonka osuus markkinoista oli vuoden ensimmäisellä neljänneksellä 19,2 prosenttia. Vielä viime vuonna sen osuus oli vielä 20,5 prosenttia.
 Älykännyköiden maailmanlaajuinen myynti tipahti alkuvuonna 2,7 prosenttia viime vuodesta. Puhelimia myytiin tammi-maaliskuussa 373 miljoonaa, mikä on noin kymmenen miljoonaa vähemmän kuin viime vuonna vastaavaan aikaan.
 Kysyntä heikkeni sekä Yhdysvalloissa että Kiinassa, jotka ovat maailman suurimmat kuluttajamarkkinat kännymyynnissä.
 – Korkealuokkaisten mallien kysyntä oli laimeampaa kuin peruspuhelinten, sanoo Gartnerin tutkimusjohtaja  Anshul Gupta  yhtiön tiedotteessa.
 Lippulaivamallien innovaatioiden hitaus ja hintojen nousu ovat vaikuttaneet kuluttajien haluun uusia älykännyköitään.
 Huawein joutuminen mustalle listalle ei vielä näy
 Myydyimpien listan kakkosena on Yhdysvaltojen mustalle listalle joutunut kiinalainen Huawei, jonka markkinaosuus on 15,7 prosenttia. Viime vuodesta se on kasvattanut markkinaosuuttaan hieman yli viisi prosenttiyksikköä. Huawein kasvu oli muihin tuotemerkkeihin verrattuna nopeinta.
 Guptan mukaan Huawei pärjäsi erityisen hyvin Euroopassa ja Suur-Kiinan alueilla. Sillä tarkoitetaan Manner-Kiinaa, Hongkongia, Macaota ja Taiwania.
 Alkuvuoden luvuissa ei vielä näy Huawein joutumista Yhdysvaltain vientikiellon kohteeksi. Yhdysvaltain kauppaministeriö on asettanut Huawein ja sen 70 yhteistyökumppania kieltolistalle turvallisuusriskin takia. Listalla olevat yritykset eivät saa ostaa osia eivätkä komponentteja yhdysvaltalaisilta yrityksiltä ilman Yhdysvaltain hallituksen suostumusta.
 Yhdysvallat tosin lykkäsi vientikieltoa kolmella kuukaudella.
 Runsas viikko sitten teknologiajätti Google päätti lopettaa Huawein Android-käyttöjärjestelmän päivitykset.
 - Jos Googlen sovelluksia ja palveluita rajoitetaan Huawein älypuhelimissa, se vaikuttaa Huawein kansainväliseen älypuhelinkauppaan, joka on melkein puolet sen kaikesta puhelinmyynnistä. Ainakin se aiheuttaa epäröintiä kuluttajien keskuudessa, rajoittaen Huawein lähiajan kasvua, Gupta sanoo.
 Suomen Huawein mukaan kaikki olemassa olevat puhelinmallit jatkavat Googlen palveluiden käyttöä normaalisti koko elinkaarensa ajan. Gmailia, YouTubea, Google Play -kauppaa ja muita Googlen sovelluksia voi käyttää kuten aina ennenkin.
 Yhdysvaltalainen Apple hävisi markkinaosuuksia: nyt sillä on 11,9 prosenttia markkinoista, kun vielä vuosi sitten sen osuus oli yli 14 prosenttia.
 Kiinalaiset OPPO ja Vivo ovat puolestaan kasvattaneet hieman markkinaosuuttaan alkuvuonna.
 Lue myös:
 Presidentti Trumpilla ja ulkoministeri Pompeolla eriävät kannat Huawein roolista USA:n ja Kiinan kauppakiistassa
 Huawei-kiista leviää Suomenkin kauppojen hyllyille – DNA: Tuskin aloitamme uusien mallien myyntiä
 Näin Huawein kriisi on edennyt – Yhdysvaltojen painostus Kiinan lippulaivayhtiötä kohtaan on koventunut kuukausi kuukaudelta
 Panasonic lopetti liiketoimet Huawein kanssa – Yhtiö toisensa jälkeen katkonut siteitä

Samsung edelleen älypuhelinten myydyin – kohuttu Huawei kahmi lisäosuuksia, Applen osuus pieneni edelleen


Summary: Kosovon poliisi teki suuroperaation järjestäytynyttä rikollisuutta vastaan.

Kosovon pohjoisosassa on puhjennut yhteenottoja.
 Kosovon poliisi teki varhain aamulla suuroperaation ottaakseen kiinni järjestäytyneeseen rikollisuuteen kuuluvia henkilöitä. Alueen väestö on serbienemmistöistä ja tuntee enemmän lojaalisuutta Serbiaa kuin Kosovon viranomaisia kohtaan.
 Mitrovican ja Zubin Potokin kaupungeissa puhkesi operaation aikana ammuskelua. Paikallinen väestö yritti estää kosovolaispoliisien tunkeutumisen kaupunkiin muun muassa rakentamalla katusulkuja ja polttamalla autonrenkaita.
 Ilkka Kemppinen / Yle
 Poliisi käytti operaatiossa panssaroituja ajoneuvoja. Yhteenotoissa loukkaantui uutistoimistotietojen mukaan viisi poliisia ja kuusi serbisiviiliä. Ainakin osa oli haavoittunut tuliaseiden luodeista.
 Poliisin mukaan operaation kohteena oli järjestäytynyt rikollisuus, joka muun muassa harjoittaa salakuljetusta heikosti vartioidun Serbian-vastaisen rajan yli. Rikollisuuteen on sekaantunut paikallisia poliisiupseereita.
 Kosovon poliisi on purkanut kuorma-autoista tehdyn tiesulun työntämällä autot ojaan. AFP
 Kosovon toimintaan vihamielisesti suhtautuva Serbia seuraa tarkasti tapahtumia. Serbia ei ole vieläkään hyväksynyt, että Serbiaan kuulunut Kosovo on itsenäistynyt.
 Serbian presidentti  Aleksandar Vucic  sanoi maansa puolustavan Kosovossa asuvia etnisiä serbejä. Vucic määräsi Serbian armeija hälytystilaan.
 Serbian valtiollinen uutistoimisto Tanjug kertoo, että Serbian asevoimien sotilaskolonna on siirtynyt rajalle. Mukana on sotilaita, sotilasajoneuvoja ja aseita. Serbian ilmavoimien MiG-29-hävittäjä on lentänyt matalalla aivan Kosovon rajan tuntumassa.
 Kosovon presidentti  Hashim Thaci  on yrittänyt rauhoitella tilannetta. Hänen mukaansa operaatio oli suunnattu rikollisuutta, ei etnistä ryhmää vastaan.
 Poliisin kiinni ottamien 23 ihmisen joukossa on serbejä, kosovolaisia, bosnialaisia ja myös yksi venäläinen, joka diplomaattisen suojansa avulla yritti estää poliisin toimintaa, Thaci kertoi.
 Serbia pyrkii EU:n jäseneksi, mutta EU on ilmoittanut, että sen pitää normalisoida suhteensa Kosovoon ennen kuin jäsenyys on mahdollinen.
 Serbia on pyrkinyt estämään Kosovoa saamasta kansainvälistä tunnustusta itsenäisyydelleen. Tästä syystä Kosovo asetti marraskuussa sadan prosentin tuontitullin Serbiasta tuotaville tuotteille. Yli sata maata, mukaanlukien Suomi, on tunnustanut Kosovon itsenäisyyden.

Kosovon serbialueella kymmeniä pidätyksiä ja ammuskelua – Serbian armeijan joukkoja siirtyy rajalle


Summary: Leijonia juhlitaan keskiviikkona iltakuudesta alkaen. Yle näyttää juhlan suorana Areenassa.

Tampereellakin päästään juhlimaan Leijonien MM-kultaa. Keskustorilla järjestetään kansanjuhla keskiviikkona.
 Tapahtumapalveluiden johtajan  Saara Saarteisen  mukaan lähes koko joukkue eli 18 pelaajaa saadaan mukaan juhliin.
 Mukana ovat varmasti Tampereen seudun tärkeät pelaajat kuten  Kristian Kuusela  ja  Marko "Mörkö" Anttila .
 Lisäksi paikalla ovat  Toni Rajala, Arttu Ilomäki, Henri Jokiharju, Oliwer Kaski, Joel Kiviranta, Miika Koivisto, Juho Lammikko, Kevin Lankinen, Mikko Lehtonen, Niko Mikkola, Niko Ojamäki, Jussi Olkinuora, Harri Pesonen, Jere Sallinen, Veli-Matti Savinainen  ja  Juhani Tyrväinen.
 Juhlien keskipisteeksi tulee lava Satakunnankadun päälle. Tapahtuma-alueelle tulee useita jättiscreenejä, joten juhlaa pääsee seuraamaan koko Keskustorin alueelta.
 Keskustorin kansanjuhla alkaa kuudelta illalla ja kestää noin tunnin. Ennen kansanjuhlaa joukkue osallistuu Tampereen kaupungin järjestämälle pormestarin vastaanotolle.
 Juhlissa esiintyy artisteja, joiden nimistä kaupunki tiedottaa myöhemmin.
 Juhlat vaikuttavat koko keskustan liikenteeseen
 Juhlan järjestelyt vaikuttavat jo päivällä koko keskustan liikenteeseen.
 Väkeä kannustetaan saapumaan juhliin julkisella liikenteellä, kävellen tai pyörällä. Liikenteessä kannattaa olla ajoissa.
 Frenckellin ja Keskustorin pysäköintialueet ovat pois käytöstä keskiviikkona klo 9.00 alkaen aina tapahtuman päättymiseen asti.
 Myös Frenckellin pysäköintitalo on kiinni kello 16.00-19.30.
 Aleksis Kiven katu on suljettuna ajoneuvoliikenteeltä klo 16.00-19.15. Ajoneuvoilta on pääsy kielletty Aleksis Kiven kadulle Kauppakadulta, Puutarhakadulta ja Satakunnankadulta klo 16.00-19.15.
 Satakunnankadulta ajoneuvoliikenne suljetaan lännen suuntaan kello 16.00-19.15, liikenne itään toimii normaalisti.
 Bussien muutoksista tiedotetaan keskiviikkona.
 Kotonakin voi nauttia juhlatunnelmasta, sillä Yle näyttää juhlan suorana  Areenassa .
 Lue lisää:
 Lempäälä päättää ensi viikolla, mitä "Mörkö" Anttila ja Jenni Hiirikoski saavat palkinnoksi: juhlat tulossa
 Katso Helsingin juhlien tunnelmia maanantailta:

Tampereellakin pääsee juhlimaan Leijonia! – lähes koko joukkue mukana Keskustorin kansanjuhlassa keskiviikkona


Summary: Veneilykausi on alkanut. Aivan missä tahansa ei pysty turvallisesti paatilla lipumaan. Tunnetko sinä merellä liikkumisen merkit?

Sähköiset kartat ja navigointilaitteet ovat yleistyneet veneissä. Älylaitteiden käyttäjille on kehitetty useita karttasovelluksia, jotka näyttävät muun muassa merimerkkien sijainnit.
 Merivartiosto toivoo, että ihmiset opettelisivat veneilemään myös perinteisin menetelmin ja aina silloin tällöin harjoittelisivat veneilyä ilman sähköisiä apuvälineitä.
 Kuinka hyvin sinä tunnet merimerkkejä? Testaa tietosi.
 Testiä korjattu 28.5.2019 klo 18:50: Muutettu vihreän lateraalimerkin kysymystä ja vastausta.

Ovatko veneilytaidot hallussa? Testaa, miten hyvin sinä tunnet merimerkit


Summary: Israelin hallitusneuvottelut menivät takalukkoon. Avainta saatetaan etsiä uusintavaaleista syksyllä.

Hallituksen muodostaminen on mutkistunut Israelissa. Vanhan hallituksen pääministerillä  Benjamin Netanjahulla  on keskiviikkoiltaan saakka aikaa saada hallitusneuvottelut päätökseen, mutta sopua ei näytä syntyvän.
 Israel on sen sijaan ajautumassa uusiin vaaleihin syyskuussa.
 Israelin parlamentti, knesset, äänesti maanantaina alustavasti itsensä hajottamisesta. Ellei tuuli oikeistolaisen Likud-puolueen johtajan Netanjahun vetämissä hallitusneuvotteluissa käänny, knesset äänestää hajottamisestaan vielä kolmesti ja aukaisee tien uusiin vaaleihin.
 Tilanne on Israelinkin mittapuulla poikkeuksellinen. Parlamenttivaalit pidettiin huhtikuun alussa, eikä hallituksen muodostaminen ole aiemmin ollut näin vaikeaa.
 Lieberman kuninkaantekijänä
 Netanjahun on keskiviikon aikana mentävä presidentti  Reuven Rivlinin  pakeille ilmoittamaan hallituksen syntymisestä. Synnytystuskat ovat suuret, sillä Netanjahu tarvitsee knessetin oikeistopuolueiden tuen.
 Ääriortodoksiset juutalaispuolueet vaikuttaisivat olevan tulossa mukaan Netanjahun rinnalle, mutta kantona kaskessa on  Avigdor Lieberman  ja hänen Israel Beiteinu -puolueensa.
 Lieberman vaatii ortodoksijuutalaisten puolueita hyväksymään lakiesityksen, jonka mukaan myös nuoret ortodoksijuutalaismiehet kävisivät armeijan samalla tavalla kuin muutkin miehet.
 – On kyse periaatteesta, Avigdor Lieberman sanoo.
 Liebermanin taipumattomuus armeijakysymyksessä näyttää jumittavan hallitusneuvottelut.
 Vanhat velat maksussa
 Entisen puolustusministerin Liebermanin puolueella on viisi kansanedustajaa. Ilman niiden tukea Netanjahu ei saa enemmistöä parlamenttiin.
 Lieberman riitaantui Netanjahun kanssa viime syksynä ja erosi hallituksesta. Lieberman olisi halunnut kovempia otteita Gazaa hallitsevaa Hamasia vastaan. Netanjahun Likud-puolue pitää Liebermanin hallitusvenkoilua pitkitettynä kostona viime syksyltä.
 Lieberman puolestaan sanoo toimivansa varusmiespalveluksen kohdalla vain ideologiansa mukaisesti. Lisäksi hän piikittelee Netanjahua ja sanoo, että Netanjahun kyvyttömyys muodostaa halllitus on "valtava ja ennennäkemätön epäonnistuminen".
 Eittämättä Liebermania ajaa myös se yksityiskohta, että torpatessaan Netanjahun viidennen hallituksen hän samalla estää Netanjahun tulemisen Israelin pitkäaikaisemmaksi pääministeriksi. Tuo rajapyykki odottaisi Netanjahua heinäkuussa, jos hän saisi hallituksen kasaan.
 Korruptiosyyte uhkaa Netanjahua
 Takkuileva hallituksen muodostaminen ei ole Netanjahun ainoa piina. Häntä vastaan saatetaan nostaa korruptiosyytteitä, joista myös kansa on ollut raivoissaan. Jim Hollander / EPA
 Benjamin Netanjahun halu päästä historian kirjoihin voi lopulta toteutua aivan toista kautta.
 Häntä vastaan saatetaan nostaa syyte korruptiosta ja lahjonnasta. Netanjahun epäilleen saaneen lahjoja rikkailta liikemiehiltä ja yrittäneen ohjailla mediaa niin, että jutut hänestä olisivat myötäsukaisia.
 Netanjahu on kiistänyt syyllistyneensä mihinkään laittomaan. Yleinen syyttäjä pohtii jutun nostamista vielä syksyn aikana.
 Mediassa on arvuuteltu, että Netanjahu yrittäisi uudessa parlamentissa saada läpi lakipakettia, joka takaisi hänelle koskemattomuuden näiden syytteiden osalta. Siksikin Netanjahun halu saada hallitus kasaan on ilmeisen suuri.
 Vähemmistöhallitus ei Netanjahua innosta
 Keskiviikkoilta näyttää, kuinka lukossa hallitusneuvottelut ovat. Presidentti Reuven Rivlin voi antaa Netanjahulla vielä kahden viikon lisäajan. Presidentti saattaa myös siirtää hallituksen muodostamisen jollekin toiselle henkilölle.
 Huhtikuun parlamenttivaaleissa uusi Sininen ja valkoinen -puolue sai johtajansa  Benny Gantzin  johdolla yhtä paljon paikkoja kuin Netanjahun Likud. Molemmat puolueet ylsivät 35 edustajaan 120-paikkaisessa knessetissä.
 Yksi mahdollisuus on Benjamin Netanjahun muodostama vähemmistöhallitus. Hänen arvioidaan kuitenkin tahtovan mieluummin uudet vaalit kuin heikon vähemmistöhallituksen.
 – Uudet vaalit olisivat tarpeettomat ja kalliit. Ne vain havaannuttaisivat maan uudestaan puoleksi vuodeksi, Netanjahu arvioi maanantai-iltana Israelin televisiossa.
 Piinallista Netanjahun kannalta on tietysti sekin, että vaalikampanjaa pitäisi taas käydä korruptiosyytteiden varjossa.

Israelin hallitusneuvottelut takkuavat – Netanjahun haave maan pitkäaikaisimmasta pääministeristä romuttumassa


Summary: Ihminen ei yleensä tiedä olevansa tarkkailtavana, koska vain poliisin täytyy ilmoittaa valvontakameroista.

Ihmisiä valvotaan joka paikassa. Etenkään isoimmissa kaupungeissa ei ole montaakaan kadunkulmaa, jonne eloton silmä ei yltäisi.
 Suomessa on jo tuhansia valvontakameroita, ellei enemmänkin. Kameroiden tarkkaa määrää ei tiedä täysin kukaan, koska sellaisen voi ottaa käyttöönsä kuka tahansa, eikä siitä tarvitse erikseen ilmoittaa minnekään.
 Poliisit tarkkailevat kameroita päivittäin
 Kameroita voi olla siis kenellä tahansa, mutta mikä niiden tehtävä on?
 Oulun poliisilaitoksen ylikomisario  Jyrki Kivirinta  kertoo, että poliisi käyttää kameroita etenkin rikoksentekijöiden tunnistamiseen ja partioiden avustamiseen. Oulussa yksi henkirikos on saatu selvitettyä kameroiden avulla.
 Siitä Kivirinnalla ei kuitenkaan ole antaa tarkempaa tietoa, kuinka moni rikos on saatu tutkittua kameravalvonnan avulla. Kameroita kuitenkin käytetään päivittäin häiriöiden ja rikosten ehkäisemiseksi sekä viikoittain rikosten selvittämiseksi.
 Oulun keskustassa on noin 30 poliisien valvomaa kameraa. Sen lisäksi kameroita on myös risteysalueille.  Marko Väänänen / Yle
 Noin vuosi sitten selvisi, että Oulussa poliisi pääsee käsiksi myös koulujen ja  muiden kaupungin kiinteistöjen kameroihin  (Helsingin Sanomat). Tämä herätti useissa hämmennystä.
 Oulun poliisilaitos on tehnyt kameravalvonnasta sopimuksen Oulun, Raahen ja Kajaanin kaupunkien kanssa heidän omistamiensa kiinteistöjen osalta.
 Poliisi ei kuitenkaan saa katsoa kiinteistökameroita heppoisin perustein. Sallittua se on tilanteissa, joissa epäillään henkeen tai terveyteen kohdistuvaa rikosta ja tilanteissa, joissa sellaisia rikoksia pyritään estämään.
 Kivirinnan mukaan poliisi on joutunut katsomaan kiinteistöjen sisällä oleviin kameroihin vain muutamia kertoja.
 Kamerat eivät välttämättä estä rikollisuutta
 Vaikka poliisi perustelee valvontakameroiden käyttöä rikosten ennaltaehkäisemisellä, tutkimukset eivät osoita, että valvontakamerat julkisessa tilassa estäisivät rikoksia. Näin kertoo Turun yliopiston tutkijatohtori  Liisa Mäkinen .
 Ajatus siitä, että julkisessa tilassa oleva kamera ehkäisisi rikoksia tarkoittaisi Mäkisen mukaan sitä, että rikoksentekijän pitäisi olla rationaalinen toimija, joka suunnittelee rikoksen ja peruu sen tekemisen huomattuaan kameran.
 Kuitenkin suljetuissa tiloissa, kuten parkkihalleissa kamerat saattavat ehkäistä omaisuuteen kohdistuvia rikoksia. Kun kyseessä on jollain tapaa suljettu ja valvottu paikka, on suurempi todennäköisyys jäädä kiinni automurrosta tai -varkaudesta.
 – On mahdollista, että tekijä ymmärtää tilan olevan valvottu ja käyttää jonkinlaista harkintaa. Omaisuusrikoksissa tämä voi siis toimia, mutta muunlaisissa rikoksissa välttämättä ei, Mäkinen kertoo.
 Valvontakameroita perustellaan myös turvallisuuden tunteen tuomisella. Kameran vaikutus voi kuitenkin olla täysin päinvastainen.
 – Jos ihminen tulee tuntemattomaan paikkaan, jossa on paljon kameroita, hän saattaa ajatella paikan olevan vaarallinen.
 Tietoa kerääviä robotteja ja ihmisten kiristämistä
 Oli kameroista hyötyä rikosten ennaltaehkäisemiseen tai ei, niitä on joka puolella ja määrä tulee lisääntymään. Näin ajattelevat sekä Liisa Mäkinen että Oulun yliopiston professori  Juha Röning .
 Röningin mukaan tämä voisi tarkoittaa esimerkiksi itsestään liikkuvia robotteja, jotka valvovat ja keräävät tietoa meistä. Tai massatapahtumien valvontaan niin, että ihmisten toimintaa voitaisiin ennakoida, jotta esimerkiksi väkivaltaisuudet pystytään kokonaan ennaltaehkäisemään.
 Mäkisen mukaan tulevaisuuden valvonta tulee syventymään niin, että jatkossa ihmisistä kerättyä tietoa on enemmän ja se on tarkempaa.
 – Luulen, että tulevaisuudessa ihmisten tietoja yhdistellään olemassa olevissa rekistereissä ja tietokannoissa vähän paremmin ja laajemmin.
 Ihmisiä valvotaan monessa paikassa heidän huomamattaan.  Marko Väänänen / Yle
 Vain mielikuvitus on rajana siinä, mihin tietoja voisi käyttää. Kiinassa kansalaisten tietojenkeruu on jo niin pitkällä, että valtio on suunnitellut ottavansa käyttöön kansalaispistesaldon. Sen ideana on, että pisteitä saisi sen mukaan, miten hyvin kansalainen käyttäytyy ja menestyy elämässään.
 Kiinassa valvonta on muutenkin omaa luokkaansa.  Siellä on 176 miljoonaa  valvontakameraa. Vertailun vuoksi, Yhdysvalloissa kameroita on laskettu olevan noin 50 miljoonaa.
 Kiinassa myös kasvojentunnistusteknologian käyttö on arkipäivää. Liisa Mäkinen ei kuitenkaan usko, että kasvojentunnistukseen liittyvää lainsäädäntöä olisi tulossa Suomeen ainakaan kovin pian, koska täällä asiasta ei käydä juuri laisinkaan julkista keskustelua.
 – Suomessa lakien säätäminen on myös hidasta ja tällä hetkellä on melko isoja poliittisia erimielisyyksiä siitä, mihin suuntaan asiaa pitäisi kehittää.
 Vaikka Suomessa ei ole videovalvonnan yhteydessä käytössä kasvojentunnistusteknologiaa, ihmiset ovat kuitenkin melko hyvin tunnistettavissa valvontakameroiden kuvista, koska kameroiden kuvanlaatu on parantunut. Ennen niin suttuisten valvontakamerakuvien tilalla on nyt hyvin tarkkaa kuvaa jopa pimeästä.
 Kameroiden kuvaa voidaan vääristää
 Kameroiden hakkerointi on Juha Röningin mukaan suhteellisen helppoa erityisesti silloin, jos kameran asentamisessa ei olla otettu huomioon tietoturvaa ja laite jätetään oletusasetuksille. Silloin kuka vain voi kaapata kameran, ohjata sitä, vääristää kameran lähettämää kuvaa tai jakaa sitä verkkoon kaikkien nähtäväksi.
 – Jos ihmisestä on saatavilla tieto, että hän on tiettynä aikana ollut jossain, häntä voidaan esimerkiksi kiristää sillä tiedolla, Röning sanoo.
 Valvontakameran kuvaa voidaan käyttää väärin myös ilman hakkerointia. Riippuen siitä, mihin materiaali on tallennettu ja miten siihen pääsy on suojattu.
 – Ihmisiä kiinnostaa muiden asiat. Jos tietoihin on mahdollista päästä käsiksi, joku sen luultavasti tekee, Liisa Mäkinen toteaa.
 Esimerkkinä hän mainitsee  Anneli Auerin  ja  Mika Myllylän  tapaukset, joiden rekisteritietojen urkkimisesta tuomittiin useita poliiseja. Näissä tapauksissa ei kuitenkaan ollut kyse valvontakameran tallenteiden katsomisesta.
 – Jos sellaista tietoa on jollain tavalla saatavilla, pitää huolehtia, etteivät asiattomat ihmiset pääse sinne käsiksi.
 Oulun poliisista kerrotaan, että heillä ei ole ollut ikinä tapauksia, joissa asiaankuulumaton poliisi olisi katsonut valvontakameroiden tallenteita.
 Videovalvonnasta ei tarvitse ilmoittaa
 Poliisin tulee aina ilmoittaa kylteillä kameravalvonnasta, mutta muita sama sääntö ei koske. Ihminen ei yleensä tiedä olevansa tarkkailtavana.
 Eikä mikään laki sinänsä säätele kameravalvontaan liittyviä asioita.  Salakatselu- ja kuuntelu  (Finlex) ovat toki asia erikseen, ja poliisien tekemää videovalvontaa säätelee  poliisilaki  (Finlex).
 Kun puhutaan muiden kuin poliisien tekemästä valvonnasta, esimerkiksi tietosuojavaltuutettu ei Mäkisen mukaan ole tehnyt linjanvetoa siitä, missä tilanteessa kuvaaminen on sallittua ja missä ei.
 Tämä on Mäkisen mielestä joissain tapauksissa ongelmallista. Kamera vilkkaasti liikennöidyssä risteyksessä voi olla aivan neutraali, kun taas kamera kuvaamassa katua lähellä sukupuolitautien poliklinikkaa voidaan kokea hyvinkin häiritseväksi.
 – Vaikka sukupuolitautiklinikan lähistö on julkista tilaa, ihmisillä on eri odotus siitä, missä menee se raja, missä saa toimia yksityisesti tai rauhassa.
 Mitä mieltä sinä olet valvontakameroista?
 Lue myös:
 Kuka viittaa, kuka nuokkuu? Kiinalaislukiossa kasvoja tunnistavat kamerat valvovat oppilaiden jokaista ilmettä ja asentoa
 Jopa vessanpönttöjä, grillejä ja auton akkuja pursuavia kierrätyspisteitä joudutaan valvomaan jo kameroiden avulla – "Sinne saatetaan tuoda mitä vaan maan ja taivaan väliltä"

Valvontakameroita perustellaan rikosten ehkäisyllä, mutta tutkimukset eivät vahvista niiden tehoa – sen sijaan turvattomuuden tunne voi kasvaa


Summary: Tiedonkeruuta tehostetaan verkossa tehtävillä kyselylomakkeilla.

Tilastokeskus on kysynyt jo yli kolmekymmentä vuotta kansalaisilta mielipidettä oman ja Suomen talouden näkymistä. Kuluttajabarometrinä tunnettu kysely on tehty kuukausittain, joten se on antanut hyvän kuvan tavallisen kansalaisen talousnäkymistä ja niiden muutoksista.
 Pitkä aikasarja kerätystä tiedosta katkesi maanantaina, kun Tilastokeskus julkaisi  ensimmäisen , uudella tavalla kootun yhteenvedon kuluttajien luottamuksesta. Aiemmin tieto kerättiin pelkästään puhelinhaastatteluina. Nytkin soitellaan, mutta nyt haastattelun sijasta voi vastata verkkolomakkeella.
 – Uuteen menetelmän siirryttiin rahan säästämiseksi. Puhelimessa tehtävät haastattelut ovat kalliita ja ihmisiä on ollut hankala tavoittaa viime aikoina, Tilastokeskuksen yliaktuaari  Pertti Kangassalo  perustelee muutosta.
 Kangassalo arvioi, että ensimmäinen tiedonkeruuvuosi ei vielä juuri säästöä tuo, koska menetelmä vaatii koko ajan pientä säätämistä. Jatkossa Kangassalo arvioi kustannusten vähenevän jopa kolmanneksella aiempaan verrattuna. Samalla hän toivoo, että kyselyyn saadaan tarpeeksi vastauksia.
 – Vastausprosentissa on tapahtunut hurja muutos. Ennen oli surkea tulos, jos vastausprosentti oli alle 70. Nykyisin ollaan iloisia jos vastauksia kertyy yli 50 prosenttia, Kangassalo kertoo.
 Suppeampi ja kevyempi
 Uuden tilaston otoskoko on hieman pienempi kuin aiemmin, 2 200 kuluttajaa. Toukokuun kyselyyn vastasi lähes joka toinen. Käyttöön tuli myös niin sanottu  paneelimenetelmä , jossa kukin osallistuja on mukana kahdesti puolen vuoden aikana.
 Tiedon keräämistavan uudistamisen lisäksi Tilastokeskus uudisti myös kyselyn sisältöä, joka on nyt aiempaa huomattavasti suppeampi ja kevyempi.
 Enää ei esimerkiksi kysytä säästämisestä tai sijoittamisesta kovin tarkasti eikä tiedustella asunnon tai auton ostamisen rahoitustapaa. Lisäksi kysymykset kohdistuvat kotitalouden sijasta suoraan vastaajaan henkilökohtaiseen tilanteeseen.
 – Aiemmasta tutkimuksesta me ekonomistit saimme enemmän informaatiota kuin tästä uudesta. Toisaalta tämä uusi tutkimustapa saattaa mitata edellistä paremmin kuluttajien kokemaa taloustilanteen muutosta, koska vastaajilta kysytään heidän henkilökohtaista näkemystään. Ennen kysyttiin myös näkemystä koko kotitalouden kannalta, Handelsbankenin pääekonomisti  Tiina Helenius  sanoo.
 Ekonomistit ovat jonkin verran keskustelleet uudistuksen hyödyllisyydestä. Pertti Kangassalon mukaan etenkin sosiaalisessa mediassa käytiin välillä vilkastakin mielipiteen vaihtoa asian ympärillä.
 Pehmeää tietoa nopeasti
 Pertti Kangassalo korostaa, että uudessa keruutavassa ei ole tingitty yhtään vastaajien kulutuskäyttäytymistä koskevissa kysymyksissä. Hänen mielestään koko kyselyn hienous on juuri siinä, että se antaa tarkan ja konkreettisen tiedon tavallisen ihmisen näkemyksistä talouden tilasta.
 – Kuluttajaluottamuksen etu on myös siinä, että tieto on käytettävissä nopeasti. Esimerkiksi bruttokansantuotteen lukuja joutuu odottamaan parikin kuukautta, mutta tällainen niin sanottu pehmeä tieto antaa vihjettä talouden suunnasta jo paljon aikaisemmin, Nordean analyytikko  Lotta Lähteenmäki  sanoo.
 Maanantaina yliaktuaari Pertti Kangassaloa vähän jännitti se, miten Euroopan komissio julkistaa Suomen tiedot omilla verkkosivuillaan tiistaina.
 Komissiolle toimitettiin tiedot selityksineen tehdyistä muutoksista ja siitä, että luvut eivät ole enää vertailukelpoisia aiempiin vuosiin ilman korjaavia laskutoimituksia.
 – Jostain syystä lukuja ei oltu laitettu sinne taulukkoon oikein. Täytyy tällä viikolla ottaa yhteyttä ja pyytää laittamaan oikeat tiedot paikoilleen, Kangassalo sanoo.
 Omille sivuilleen Tilastokeskus on korjannut kuluttajien luottamusluvut vertailukelpoisiksi tammikuusta 2018 alkaen.

Tilastokeskus muutti säästösyistä kuluttajien luottamuksen mittaustapaa – ihmiset eivät enää vastaa puhelimeen niin kuin ennen


Summary: Syyttäjän mukaan Seppo Huhta on kirjoituksissaan panetellut ja solvannut somaleita ja muslimeja muun muassa heidän syntyperänsä ja uskontonsa vuoksi.

Entistä MTV:n uutisankkuria ja Espoon kaupungin varavaltuutettua  Seppo Huhtaa  syytetään kiihottamisesta kansanryhmää vastaan.
 Asiasta ensimmäisenä kertoneen  Helsingin Sanomien mukaan  Huhta kiistää syytteen kokonaisuudessaan.
 Valtakunnansyyttäjän määräämän syytteen käsittely alkoi Länsi-Uudenmaan käräjäoikeudessa tänään tiistaina. Tuomio jutussa on määrä antaa 11. kesäkuuta.
 Espoon kaupungin sivujen mukaan  Seppo Huhta edustaa Sinistä tulevaisuutta varavaltuutettuna. Sinisen tulevaisuuden vt. puheenjohtaja Tiina Ahva kuitenkin kiistää Seppo Huhdan olevan puolueen jäsen.
 – Huhta ei ole eikä ole koskaan ollut Sininen tulevaisuus rp:n jäsen, Ahva kirjoittaa sähköpostissaan.
 Syyttäjä: "tarkoituksena solvaaminen ja panettelu"
 Kihlakunnansyyttäjä  Heikki Kohijoen  laatiman haastehakemuksen mukaan Huhta on syyllistynyt kiihottamiseen kansanryhmää vastaan kuudessa kirjoituksessa.
 Huhta on julkaissut kirjoitukset Facebook-tilillään tammikuun 2016 ja heinäkuun 2016 välisenä aikana.
 Syyttäjä katsoo haastehakemuksessaan, että Huhta on kirjoituksissaan panetellut ja solvannut somaleita ja muslimeja heidän rotunsa, syntyperänsä, kansallisen tai etnisen alkuperänsä ja uskontonsa vuoksi.
 Haastehakemuksessa todetaan, että Huhdan kirjoitukset ovat olleet vahvasti yleistäviä ja omiaan aiheuttamaan vihamielisyyttä ja syrjintää maahanmuuttajia, pakolaisia, turvapaikanhakijoita ja islaminuskoisia ihmisiä kohtaan.
 Syyttäjä katsoo, että Huhdan ilmeinen tarkoitus on ollut mainittujen ihmisryhmien solvaaminen ja panettelu.
 – Huhdan esittämässä muodossa julkaistujen mielipiteiden levittäminen yleisön keskuuteen ei kuulu sananvapauden suojan piiriin eikä ole sallittua, syyttäjä Kohijoki perustelee haastehakemuksessa.
 Kirjoituksilla laajaa julkisuutta
 Haastehakemuksessa todetaan Huhdan kirjoitusten saaneen laajaa julkisuutta.
 Syyttäjän mukaan Huhdan Facebook-tilillä on noin 1 800 seuraajaa ja hänen kirjoituksensa ovat saaneet laajaa julkisuutta myös tykkäysten, jakojen ja kommenttien kautta.
 Syyttäjä vaatii Huhdalle epäillystä teosta vähintään 60 päiväsakon sakkorangaistusta.
 Lisäksi syyttäjä vaatii, että ne Huhdan kirjoitukset, joiden todetaan täyttävän kiihottamisrikoksen tunnusmerkistön, poistetaan yleisön saatavilta.
 Seppo Huhta putosi vuoden 2017 kuntavaaleissa valtuutetun paikalta varasijalle. Huhta on toiminut aiemmin Espoon sinisten puheenjohtajana. Tätä ennen hän kuului perussuomalaisiin.
 Vuonna 2017  uutisoitiin , että Huhtaa epäillään seksuaalisesta häirinnästä.
 Juttua korjattu 28.5.2019 kello 19.50. Juttuun lisätty Sinisen tulevaisuuden vt. puheenjohtajan Tiina Ahvan kommentti siitä, ettei Huhta ole puolueen jäsen.

Entinen uutisankkuri ja Espoon varavaltuutettu Seppo Huhta syytteessä kiihottamisesta kansanryhmää vastaan


Summary: NYU Shanghain lukuvuosimaksu on reilut 50 000 dollaria, mutta aina ulkomailla opiskelu ei vaadi paksua lompakkoa.

Melko tarkasti vuosi sitten  Linda Tervaniemi  painoi valkolakin päähänsä. Edessään hänellä oli välivuosi, mutta mielessä vakaa suunnitelma päästä opiskelemaan huippuyliopistoon Yhdysvaltoihin.
 Edellinen vuosi oli ollut kova paikka, sillä alppihiihtoa koko ikänsä harrastanut Tervaniemi joutui loukkaantumisen takia lopettamaan rakkaan harrastuksen, josta oli tulossa kovaa vauhtia ammatti. Sitä kautta olisikin avautunut ilmainen tie unelmien opiskelupaikkaan rapakon toiselle puolelle.
 – Itkin monta kuukautta joka ilta, hän muistelee.
 Linda Tervaniemelle on ollut aina selvää, että hän lähtee ulkomaille.  Eeva Kuivas / Yle
 Tervaniemi kirjoitti tapauksesta esseen, joka oli myötävaikuttamassa opiskelupaikan saamiseen New Yorkin yliopiston NYU:n Shanghain kampukselta. Vapaaehtoinen essee kuului yhtenä osana Tervaniemen kouluhakemukseen.
 Viime aikoina on puhuttu  kiinalaisten opiskelijoiden saapumisesta Suomeen . Ensi syksynä 20-vuotias rovaniemeläisnainen kuitenkin muuttaa Kiinaan, missä vessanpöntöt on korvattu rei’illä lattiassa ja omaa vessapaperia saa kantaa jatkuvasti mukana.
 Isä on sanonut, että on valmis vaikka kauppaamaan munuaisensa, jotta saamme rahat kasaan.  Linda Tervaniemi
 Tervaniemi ei ole ainut suomalaisnuori, joka aloittaa opintonsa ensi syksynä ulkomailla. Maailmalle-nettisivuston mukaan tutkintonsa ulkomailla suorittavien suomalaisten määrä on  tuplaantunut kymmenessä vuodessa . Edellisenä lukuvuonna (2017–2018) ulkomailla tutkintoa suorittavia  Kelan opintotuen saajia oli 9580 .
 Opetushallituksen selvityksen mukaan ulkomaille opiskelemaan hakeutuminen johtuu nuorilla  halusta asua ulkomailla, saada uusia kokemuksia sekä mahdollisuudesta kansainväliseen uraan .
 Kielikurssilta koulunpenkille
 Alppihiihtoharrastus kuljetti Linda Tervaniemeä jo nuorena Itävaltaan, Italiaan ja Saksaan. Lisäksi perhe on matkustanut vuosittain Eurooppaan sekä Yhdysvaltoihin. Tervaniemelle onkin ollut aina selvää, että hän lähtee ulkomaille.
 Linda Tervaniemen vinkit ulkomaille opiskelemaan halajavalle 1. Perehdy kulttuuriin 2. Esitä kysymyksiä paikalliselle esimerkiksi somen kautta 3. Ota selvää kriteereistä ja missä kokeita voi suorittaa 4. Selvitä paljonko kouluun kuluu rahaa ja mieti miten rahoitat opinnot 5. Pysy avoimin mielin
 Tervaniemi hakeutui jo välivuotenaan New Yorkiin kielikurssille, joka valmensi opiskelupaikan saamiseen Yhdysvalloista. Kurssilla oppilaat suorittivat muun muassa englannin kielen kokeen sekä  yliopistoihin vaadittavat ACT-tasokokeen , jossa tarkastellaan lukemista, matematiikkaa, luonnontieteitä ja englannin kieltä.
 NYU tarvitsi hakevilta opiskelijoilta lisäksi suosittelukirjeitä. Yhden kirjoitti entinen alppivalmentaja, toisen matematiikan opettaja ja kolmannen lukioaikainen opinto-ohjaaja. Opolle amerikkalaistyylisen suosituksen kirjoittaminen oli uusi asia.
 – Häntä vähän pelotti kirjoittaa sitä, kun tulevaisuuteni oli osaltaan hänen käsissään.
 Mutta hyvin kävi. Helmikuussa Tervaniemi sai tiedon, että hänet oli hyväksytty opiskelemaan NYU:n Shanghain oppilaitokseen.
 Munuaista kauppaamaan
 Nyt Linda Tervaniemi on uuden ongelman edessä. Toisin kuin Suomessa, ulkomailla korkeakouluopiskelusta joutuu usein maksamaan. Tervaniemen tapauksessa lukuvuosimaksu on reilut 50 000 dollaria. Koulu maksaa siitä stipendinä puolet, mikäli hänen arvosanansa pysyvät hyvänä. Oma puolikaskin on vielä täysi kysymysmerkki.
 Haluamme kannustaa nuoria siihen, ettei kannata ainakaan kalleuden pelossa jättää haavetta toteuttamatta.  Sanna Heliövaara
 Tervaniemi on yrittänyt saada rahoitusta muun muassa Rovaniemen kaupungilta ja Finnairilta, onhan hän Aasiassa elävä mainos suoraan Lapista kertoessaan taustastaan. Toistaiseksi häntä ei ole kuitenkaan onnistanut.
 Hänellä on takataskussaan kaksi muutakin vaihtoehtoa. Ottaa pankista lainaa tai lainata rahat yrittäjänä toimivalta isältään.
 – Isä on sanonut, että on valmis vaikka kauppaamaan munuaisensa, jotta saamme rahat kasaan, Tervaniemi nauraa.
 Huhtikuussa Linda Tervaniemi pääsi tutustumaan Shanghaihin voitettuaan matkan tulevaan kouluunsa. Marcos Brisson
 Opetushallituksen vastaava asiantuntija  Sanna Heliövaara  vakuuttaa, ettei ulkomailla opiskeluun tarvitse välttämättä suurta rahapussia. Euroopassa on maita, joissa suomalaisten ei tarvitse maksaa lainkaan lukukausimaksuja. Toisissa EU-maissa maksut ovat muutamista sadoista tuhansiin euroihin riippuen alasta ja korkeakoulusta.
 Yleiset elinkustannukset sen sijaan riippuvat paljon siitä, mihin päin maailmaa päättää muuttaa. Miljoonakaupungissa vuokra ja muut kustannukset kasvavat helposti isoiksi.
 – Haluamme kannustaa nuoria siihen, ettei kannata ainakaan kalleuden pelossa jättää haavetta toteuttamatta. Varmasti löytyy taloudellisesti hyvä vaihtoehto, Heliövaara sanoo.
 Neljät paperit
 Sanna Heliövaara myöntää, että joissakin tilanteissa voi olla kannattavaa maksaa opinnoista enemmän ja käydä tunnettu oppilaitos tai saada työllistävä tutkinto, jolla on opintojen jälkeen paljon painoarvoa.
 – Se voi olla jopa valttikortti työllistymiseen.
 Kela myöntää opintotukea myös ulkomaille . Ulkomailla opiskelevalla on myös oikeus  korotettuun opintolainaan . Lisäksi opintoja voi rahoittaa esimerkiksi apurahalla.
 Linda Tervaniemi ei tunne vielä ketään Shanghaista, mutta luottaa saavansa kavereita koulusta. Eeva Kuivas / Yle
 Linda Tervaniemen isälle on tärkeää, että ainokainen lapsi saa maailman parhaan koulutuksen. Mikäli Tervaniemi opiskelee koulussa myös maisteriohjelman, saa hän valmistuessaan neljät paperit: niin kandidaatin kuin maisterinkin todistuksen Kiinasta ja Yhdysvalloista. Lisäksi hän puhuu sujuvasti kiinaa, onhan se edellytyksenä koulusta valmistumiseen.
 Vaikka Tervaniemen ylioppilastodistuksessa oli useita kiitettäviä arvosanoja, voi ulkomaiseen kouluun päästä vaikkei olisi kympin tyttö.
 – Tykkään siitä, että ulkomailla heitä kiinnostaa myös ihminen. Suomessa lähetän paperit, he katsovat että sain äidinkielestä C:n ja vastaavat, että katsotaan joskus toiste.
 Tulevissa opinnoissa hän hyppää kovaan joukkoon. Vain  noin 2,7 prosenttia hakijoista  sai Shanghain kampukselta opiskelupaikan.
 Kampuksen toinen suomalainen
 Keväällä Linda Tervaniemellä kävi hyvä tuuri. Hän voitti nimittäin arvonnassa, jossa 150 hyväksyttyä oppilasta kustannettiin Shanghaihin tutustumaan tulevaisuuden opinahjoon.
 Matkan aikana hän pääsi muun muassa tapaamaan tulevia opiskelutovereitaan, seuraamaan oppituntia, keskustelemaan opettajien kanssa ja näkemään asuntolan, jossa viettäisi tulevat neljästä kuuteen vuotta. Hän oppi, että kampuksella opiskeli aiemmin toinen suomalainen, mutta tämä lopetti opintonsa muutaman kuukauden jälkeen. Tervaniemi ei kuitenkaan ole oppilaitoksessa ainut suomalainen, sillä kampuksella työskentelee suomalainen professori.
 Sanna Heliövaaran vinkit ulkomaanopinnoista unelmoivalle 6. Varaa aikaa selvittelyyn 7. Muista kriittisyys kun luet mainoksia oppilaitoksista 8. Vertaile eri kohdemaa- ja oppilaitosvaihtoehtoja 9. Älä jää pohdintojesi kanssa yksin vaan ota yhteyttä esimerkiksi opinto-ohjaajaan 10. Lähde rohkeasti maailmalle kokeilemaan siipiäsi
 Hyppäys 62 000 asukkaan Rovaniemeltä 26 miljoonan ihmisen kaupunkiin vaikuttaa hieman jännittävän Tervaniemeä. Lapissa hän on tottunut luonnon läheisyyteen. Kaupungin tasaisuus tuli järkytyksenä.
 – En ole ajatellut olevani metsäihminen. Siellä ei kuitenkaan ollut yhtään ylä- tai alamäkeä. Ajattelin, että apua, enkö pääse juoksemaan metsään, Tervaniemi muistelee.
 Myös ilmansaasteet hirvittävät puhtaaseen ilmaan tottunutta naista. Shanghaissa ilmassa oli niin paljon saastetta, ettei aurinkoa näkynyt koko vierailun aikana. Ne kulkeutuivat rannikon tehdaskaupungista.
 Yhteisvaikutus astman kanssa mietityttää.
 – Jännittää, että lähden juoksemaan, yhtäkkiä tulee hirveä tuulahdus huonoa ilmaa ja kuolen matkalle, hän naurahtaa.
 Kotiin jouluksi
 Vaikka Linda Tervaniemi oli kuvitellut lähtevänsä opiskelemaan Yhdysvaltoihin, ei yllätyslähtö Kiinaan harmita. Itse asiassa hän olisi ollut valmis lähtemään vaikka Arabiemiirikuntien pääkaupunkiin Abu Dhabiin, mutta hänen vanhemmilleen se oli jo liikaa.
 – He vetivät siihen viivan, sanoivat etteivät uskalla päästää tyttöä yksin sinne.
 Linda Tervaniemi ei vielä osaa kiinaa, mutta sen oppiminen on edellytys koulusta valmistumiseen. Eeva Kuivas / Yle
 Äkkiseltään voisi ajatella, että nuori nainen tuntisi olonsa orvoksi lähtiessään miljoonakaupunkiin maailman toiselle laidalle ilman perhettä ja ystäviä. Tervaniemeä se ei kuitenkaan häiritse. Hän luottaa saavansa kavereita koulusta.
 Perhe ja nykyiset ystävät ovat sen sijaan Skype-yhteyden päässä. Tarkoitus on myös vierailla kotimaassa ainakin viiden viikon pituisella joululomalla. Parin kuukauden kesäloma saattaa sen sijaan vierähtää tutkien itäistä maailmaa.
 Työelämätaitoja maailmalta
 Opetushallituksen vastaavan asiantuntijan Sanna Heliövaaran mukaan ulkomailla koko tutkinnon opiskelu antaa valmiuksia kansainväliselle uralle, auttaa sietämään työelämän epävarmuutta ja globaalia kilpailua. Se opettaa sitkeyttä ja rohkeutta.
 – Mutta myös kykyä ymmärtää yhteiskunnallisia ilmiöitä laajemmin sekä oppia avarakatseisuutta.
 Linda Tervaniemi ei vielä tiedä, aikooko palata takaisin Suomeen, kun opinnot ovat ohi. Tarkoituksena on perustaa oma yritys, joka voisi olla jotain matkailubisneksen ja kiinteistösijoittamisen väliltä.
 – Mieluummin ehkä jäisin ulkomaille. Varmaan vanhuuttaan tulen takaisin tänne, jonnekin kesämökille ja asun puolet vuodesta Espanjassa.

 Kommentointi sulkeutuu 28.5. kello 22.

Linda Tervaniemi, 20, pääsi huippuyliopistoon – muuttaa Rovaniemeltä 26 miljoonan asukkaan kaupunkiin: "Apua, enkö pääse juoksemaan metsään"


Summary: Italialaisen Pisan yliopiston tutkimuksessa kävi ilmi, että biopusseista liukenee maaperään haitallisia kemikaaleja.

Biohajoavien muovipussien käyttö ei ole niin ympäristöystävällistä kuin aiemmin on uskottu.
 Tuoreen tutkimuksen mukaan biohajoavilla muovipusseilla saattaa lisäksi olla haittavaikutuksia kasvien kasvuun.
 Italialaisen Pisan yliopiston tutkimuksessa kävi ilmi, että luontoon päätyvistä biohajoavista muovipusseista jää maaperään kemikaaleja, jotka hidastavat tiettyjen taimien kehittymistä.
 Tutkimus julkaistiin Ecological Indicator -tiedejulkaisun  tuoreessa numerossa .
 Siinä tutkittiin sekä perinteisiä muovipusseja että biohajoavia muovipusseja.
 Perinteiset muovipussit tehdään tiheästä polyeteenistä (hdpe) kun taas tutkimuksessa mukana olleet biohajavat muovipussit on valmistettu italialaisen Novamont-yrityksen kehittämästä  Mater-bi -polymeeristä , joka koostuu pääasiassa maissitärkkelyksestä ja kasviöljystä.
 Molemmista muovipussityypistä liukeni maaperään kemikaaleja, kun muovipussit altistuivat ulkoilmalle ja sateelle.
 Mater-bistä valmistettuja biohajoavia muovipusseja käyttää Suomessa muun muassa S-ryhmä.
 Biohajoavat muovipussit olisi tärkeää hajoittaa jätteenkäsittelyssä
 Pisan yliopiston tutkimusryhmässä mukana ollut dosentti  Claudio Lardicci  muistuttaa, ettei biohajoviakaan muovipusseja pitäisi heittää suoraan luontoon.
 – Jo pieni sade voi saada aikaan fytotoksisten, eli kasveille tauteja aiheuttavien tai niiden kasvua haittaavien kemikaalien päätymisen muovipusseista maaperään, hän kertoo italialaisen  Ansa-uutistoimiston haastattelussa.
 Tästä syystä on Lardiccin mukaan ensisijaisen tärkeää, että myös biohajoavien muovipussien hävittäminen hoidetaan osana jätehuoltoa.
 Biohajoavia muovipusseja valmistava Novamont  kritisoi tiedotteessaan  tutkimustuloksia. Sen mukaan tutkimuksen metodologiassa on vakavia puutteita.
 Novamontin mukaan tutkimuksen tulokset ovat yksittäistapaus, koska muovipusseja ei ole verrattu tieteellisen käytännön mukaisesti verrokkiaineisiin. Tuloksia ei Novamontin mukaan voida yleistää koskemaan kaikkia biohajoavia muovipusseja, jotka päätyvät luontoon.
 Biomuovikassit hajoavat odotettua hitaammin ja haittaavat jätteenkäsittelyä
 Biomuovikassien suosio maailmalla on noussut sen myötä kun tietoisuus perinteisten muovikassien ympäristövaikutuksista on lisääntynyt.
 Monet maat ovat esimerkiksi  kieltäneet muovikassit kokonaan .
 Biomuovikassit eivät kuitenkaan ole ympäristövaikutuksiltaan ongelmattomia.
 Niiden on osoitettu esimerkiksi  hajoavan odotettua hitaammin  ja aiheuttavan  ongelmia jätteenkäsittelyssä .
 Viime vuonna julkaistussa  mielipidekirjoituksessaan  From Waste to Taste -yhdistyksen hankejohtaja  Johanna Kohvakka  ja Turun ammattikorkeakoulun materiaalitekniikan yliopettaja  Liisa Lehtinen  jopa vaativat biohajoavan muovin kuluttajakäytön kieltämistä.
 Heidän mukaansa biomuovien tuottamiseen muun muassa kuluu runsaasti energiaa, ja niiden tuotannolla on muitakin haitallisia ympäristövaikutuksia.
 Brittäläisen Bathin yliopiston tutkijan  Isabel Thomlinsonin  mukaan biohajoavat muovipussit ovat kuitenkin tavallisia muovipusseja ympäristöystävällisempiä.
 Thomlinson muistuttaa  italialaistutkijoiden lailla, että biohajoavan muovin paikka ei kuitenkaan ole luonnossa. Hajotakseen se vaatii yli 60 asteen lämpötilan.
 Lue myös:
 Malesia lähettää ulkomaisia muovijätteitä takaisin länsimaihin – "Malesiasta ei tule maailman kaatopaikkaa"
 Piinaako sinua ajatus mikromuovista juomavedessä? Enemmistö suomalaisista on huolissaan muovin määrästä – tässä 7 ratkaisua ongelmaan
 Mikä roskapussiksi, jos muovisia kauppakasseja ei enää kerry kotiin? Biopussi ei ole täysin ongelmaton

Ovatko biomuovipussit sittenkään ympäristöystävällisiä? Tuore tutkimus nostaa esiin ongelmia


Summary: Yllättävien tuotteiden kysyntä nousee hetkessä somevillitysten siivittämänä. Kauppiailla on täysi työ pysyä perässä.

Kaupan shampoohyllyn luona toisilleen tuntemattomat suomalaiset puhuvat kiharoistaan ja etsivät sulfaatittomia, alkoholittomia ja silikonittomia tuotteita – välillä turhaan. Valtavan somehypetyksen siivittämä  curly girl -metodi  on aiheuttanut pulaa tuotteista, joilla kutrit saa kihartumaan luonnollisella tavalla.
 Maanantaina kauppojen hyllyiltä  myytiin loppuun mörköaiheiset muumimukit . Syynä oli tietysti jääkiekon MM-kisojen nostattamat mörkövillitys.
 Leijona-kapteeni  Marko "Mörkö" Anttila  nousi koko kansan lellikiksi. Suomalaiset puhuivat ja lauloivat möröstä, joivat aamukahvinsa Arabian mörkömukeista ja askartelivat someen mörkömeemejä.
 Helsingin yliopiston Kuluttajatutkimuskeskuksen tutkijatohtori  Essi Pöyry  on tutkinut sosiaalisen median vaikutusta kuluttamiseen. Hän luennoi muun muassa vaikuttajamarkkinoinnista. Pöyryn mukaan mediassa mainitut, toisten testaamat tuotteet kiinnostavat.
 – Sosiaalisella medialla on ollut suuri vaikutus siihen, miten uudet ilmiöt syntyvät ja leviävät, Pöyry sanoo.
 – Aiemmin perinteisellä medialla oli suurempi portinvartijan rooli siinä, mikä aihe sai mediatilaa, mutta nykyään varsinkin nuoret seuraavat entistä enemmän myös kansainvälisiä sosiaalisen median vaikuttajia, ja saavat siten uusia vaikutteita ja ideoita.
 Vielä yksi esimerkki kiekkoleijonien vaikutuksesta:  Kevin Lankinen  kertoi viime viikolla  Helsingin Uutisten haastattelussa  lukevansa  Hanya Yanagiharan   Pieni elämä  -kirjaa. Kirjan kansi alkoi vilahdella somepäivityksissä, ja Helsingin Sanomien mukaan kirja  on loppumassa  kustantajalta.
 Ruokapuolen somehitit tekivät avokadoista arkiruokaa
 Sulfaatittomien shampoiden pikainen myynnin kasvu saattaa jäädä historiaan, kun muistellaan vastaavia ilmiöitä. Varsinkin ruokapuolella riittää somessa syntyneitä hittejä.
 Uunifetapastaresepti  kaksinkertaisti fetajuuston myynnin noin viikossa. Resepti syntyi puolivahingossa, samoin sen saama noste. Reseptin luoja, ruokavaikuttaja ja yrittäjä  Jenni Häyrinen  vitsaili somessa, että uunifetapasta on uusi hittipasta avokadopastan jälkeen. Se siitä myös tuli.
 Avokadopasta oli jo siloittanut tietä uunifetapastalle somehittinä. SOK:n valikoimajohtaja  Antti Oksa  nostaa  avokadopastan  yhdeksi ilmiötyypin klassikoksi.  Alexander ja Hanna Gullichsenin  vuonna 2012  Safkaa -kirjassa ilmestynyt resepti herätteli suomalaiset ostamaan avokadoa, jonka myynti lähti merkittävään nousuun.
 Sekä fetaa että avokadoa myydään edelleen aiempaa enemmän. Korkea menekki tuntuu tulleen jäädäkseen.
 Sosiaalinen media vie osaksi joukkoa
 Mikä sosiaalisessa mediassa on se taika, joka saa kuluttajat ostamaan suuria määriä tiettyä tuotetta? Tutkija Essi Pöyry uskoo, että sosiaalisen median voima liittyy ainakin osittain haluun samaistua.
 – Ihmisiin vaikuttavat voimakkaasti muiden suositukset ostettavista tuotteista tai palveluista, minkä vuoksi myös sosiaalisessa mediassa nähdyt tekstit, kuvat ja videot uusista tuotteista herättävät meissä enemmän kiinnostusta kuin vaikka tavalliset mainokset.
 Pöyry uskoo, että muiden suositukset vahvistavat kuluttajien mielikuvaa tuotteen laadusta ja vähentävät hankintaan liittyvää riskiä.
 – Myös joukkoon kuuluminen voi olla syy innostua omien tuttujen, itsensä kaltaisten tai ihailtujen ihmisten tekemistä asioista tai ostamista tuotteista.
 Joskus kysyntään vaikuttavat yllättävät, ei-ennustettavat seikat, kuten nopea kuluttajahypetys ja median uutisointipäätökset. Pöyry nostaa viime aikojen esimerkiksi curly girl -villityksen.
 Pitkäaikaisempi kuluttajia ohjaava voima löytyy sanomalehden sivuilta.
 – Alkossa menee aina paljon Helsingin Sanomien viinitestin voittajaviiniä, eikä Alko pysty tähän kovinkaan helposti varautumaan, Pöyry tietää.
 Pöyry uskoo, että laajoja kuluttajailmiöitä on mahdollista jossain määrin ennustaa. Yritykset voivat yrittää tätä seuraamalla aktiivisesti markkinaympäristöä eli kilpailijoita, mediaa, sosiaalista mediaa ja niin sanottuja edelläkävijäkuluttajia.
 Ilmiöitä haistellaan legendaariselta keskustelupalstalta
 Turkulainen Prismajohtaja  Tuomo Makkonen  yrittää parhaansa mukaan pysytellä kartalla uusista ilmiöistä. Hän on jo saanut vastata lukuisiin kyselyihin mörkömukeista. Myös sulfaatittomien shampoiden menekki on tuttua.
 Makkonen pyörittää työkseen useita suuria marketteja. Hänen mielestään sosiaalisen median seuraaminen kuuluu työnkuvaan, koska sitä kautta pääsee selville asiakkaiden kiinnostuksen kohteista.
 Osastojen myyntipäälliköt toimivat Makkosen rinnalla trendihaistelijoina. Hän luettelee sujuvasti eri sovelluksia Snapchatista Jodeliin, vaikka sanookin itse olevansa Facebook-ikäluokkaa.
 – Eikä sovi yhtään väheksyä lehtien keskustelupalstoja. Vauva-lehden legendaarinen keskustelupalsta on päivittäistavara-alalla työskentelevälle sellainen kanava, jota täytyy myös käydä katsomassa.
 Makkonen tunnustaa itsekin vierailevansa vauva.fi-sivustolla.
 – Taisin jäädä kiinni, mies naurahtaa.
 Suomalaiset ovat lisänneet yrttien käyttöä ruoanvalmistuksessa. Tuomo Makkonen arvioi erityisesti korianterin suosion nousevan vielä entisestään. Johanna Manu / Yle
 Someilmiöihin on reagoitava jopa minuuteissa
 Tuomo Makkosella on parinkymmenen vuoden kokemus kaupan alalta. Hän sanoo, että somen kautta välittyvään tietoon on reagoitava ripeästi.
 – Jos maanantaina alkaa uusi sometrendi, täytyy kaupassa olla loppuviikosta valmiina vastaanottamaan se. Täytyy heti soittaa tavarantoimittajalle ja varmistaa saatavuus.
 Makkosen mukaan erityisesti viikonloppua vasten nousseet ilmiöt tuntuvat nopeasti. Ihmisillä on aikaa kokeilla jotain uutta.
 – Nopeimmillaan puhutaan minuuteista. Maailma on muuttunut viimeisen viiden vuoden aikana huikeasti. Jos somen kautta tulee viestiä, että asiakas haluaa paperipusseja, joihin pakata tomaattinsa, me reagoimme siihen heti.
 Makkosen mukaan mahdollisia myyntihittejä voi jonkin verran ennakoida myös siitä, mikä kiinnostaa Ruotsissa. Myös Keski-Euroopassa ollaan aavistuksen Suomea edellä.
 Kaiken sanotun perusteella Makkonen aavistelee, että ruokapuolella seuraava hitti tulee Tyynenmeren maisemista.
 – Itse arvioisin, että aika nopeasti tulemme näkemään Tyynenmeren reunavaltioihin liittyvää reseptiikkaa. Yhdistellään eksoottisia hedelmiä, kuivattuja katkarapuja ja tämän tyylisiä. Mielenkiinnolla odotan, osunko oikeaan ja millä aikataululla.
 Arkista, helppoa, oivaltavaa
 Tuoretuotteiden menekki koko maan tasolla on valikoimajohtaja Antti Oksan erikoisalaa. Hänen mielestään yksittäisiä, bloggareilta ja julkkiksilta lähteneitä hittireseptejä ei voi tietenkään ennustaa.
 – Laajemmin ottaen on tietenkin tutka päällä koko ajan. Me yritämme ymmärtää, mitä ihmiset haluavat ostaa, Oksa tiivistää.
 Ilmiöt näkyvät usein koko Suomessa eivätkä keskity vain trenditietoiselle pääkaupunkiseudulle.
 – Yhteisenä tekijänä näissä ruokailmiöissä on usein se, että ne ovat arkisia ja helppoja, mutta niissä on matalan kynnyksen oivaltavuutta.
 Antti Oksa veikkaa, että kotimaisesta kalasta jalostetaan piakkoin läpilyöntituotteita, koska kuluttajat kokevat sen eettiseksi ja ekologiseksi raaka-aineeksi. Myös kasvisruokapuolelta saattaa olla tulossa innovaatioita.
 – Jos laatu lunastetaan, eli tuote on yhtä hyvää kuin eläinperäisiä ainesosia sisältävät vastaavat tuotteet, syntyy hitti, Oksa sanoo.
 Vuonna 2017 hittilelu pyöri lasten käsissä, nyt tyhjän panttina laatikon perällä. Tommi Parkkinen / Yle
 Hittituotteita tulee ja myös menee
 Tavarapuolella hitti voi olla nopeasti huti. Kaksi vuotta sitten joka jonnella pyöri sormissaan  fidget spinner . Pian käsissä vatkattiin  limaklönttejä, eli "slaimia"  ja puristeltiin pehmeitä  Squishy-leluja.
 Kuka enää edes muistaa, mikä sysäsi nämä tuotteet suursuosioon?
 – Fidget spinner varsinkin on sellainen, jota ei enää kukaan kysele. Kohu oli nopea ja vahva, ja sitten se hävisi, Tuomo Makkonen muistelee.
 Vaikka Tuomo Makkosen mukaan milleniaalit ovat parhaiten perillä maailmalla vaikuttavista ilmiöistä, keski-ikäisetkin ovat nykyään hyvin tiedostavia.
 – Me keski-ikäiset nuorennumme sillä tavalla, että otamme myös nopeammin ja kärkkäämmin kantaa, Makkonen puolustaa.

Hurahditko kiharoihin, himoitsetko mörkömukia? Kulutustutkijan mukaan some puree shoppailijoihin tehokkaammin kuin perinteinen mainonta